text:
Prome cu e yegada di e Coronavirus DIMAS ya caba tabata den planificacion pa bay traha y ofrece servicionan digital. Esaki lo mester a sosode di forma gradual durante di 2020. Pero cu yegada di e Coronavirus na Aruba y e demanda grandi di comunidad pa entrega peticionnan di permisonan nobo y renovacion esaki a urgi nos como organisacion pa ofrece un solucion na tur esnan cu ya tabatin cita plania. Den un tempo record DIMAS a introduci e peticion online den forma di un e-form pa asina por auxilia e personanan cu por a haya nan mes afecta durante di e Shelter in place.
Durante di e periodo maart te cu awor nos ta ricibiendo hopi feedback constructivo di clientenan cu a hasi uzo di e formulario aki. E feedback ricibi nos ta evalua cada siman y di e forma aki nos a adapta e formulario y e comunicacion cu nos clientenan. Desde 4 di mei DIMAS ta full operacional brindando servicio di forma digital.
Clientenan di DIMAS cu mester entrega un peticion di permiso online por a hasi esaki caba for di maart door di sigui e siguiente simpel pasonan:
- Persona mester zorg pa e tin tur documentonan rekeri y scan nan den 1 solo PDF.
- Traha un cita riba nos website dimasaruba.aw
- Confirma e cita via di e emailadres cu a registra den systema di DIMAS.
- E persona lo ricibi un email cu e link di e e-form pa e hasi su peticion online riba e dia di su cita. Ta importante pa entrega e peticion riba e dia di su cita y no prome of despues.
- Na momento di yena e formulario online mester agrega e documentonan rekeri como 1 solo PDF file.
- E persona mester zorg pa su peticion ta completo. Pa cada peticion tin un checklist y personanan por haya esaki riba nos website dimasaruba.aw.
- Peticionnan incompleto lo ricibi un email di cancelacion.
- Peticionnan completo lo ricibi un orden di pago via di e emailadres registra durante di e peticion.
Ta importante pa e persona ta conciente cu:
- Mester yena un emailadres personal. DIMAS ta boga pa por tin contacto directo entre DIMAS y su clientenan y esaki lo sosode via di e emailadres cu e persona yena na momento di hasi su cita.
- Entrega peticionnan cu ta completo. Peticionnan incompleto lo wordo cancela na momento cu nos ricibi nan.
- Cumpli cu e orden di pago asina cu ricibi esaki den e termino stipula pa medio di:
- Online Billpayment di Aruba Bank of
- Online Billpayment di Banco di Caribe of
- Paga na un MFA hibando e orden di pago.
Den caso cu e cliente opta pa hasi e pago pa un servicio di DIMAS di un otro forma por ehempel transferencia bancario e lo mester tene na cuenta cu esaki lo core riba su mesun riesgo. DIMAS ta depende di e clearance system di Departamento di Impuesto y esaki lo por tuma aproximadamente 10 dia pa DIMAS por ricibi e matching si e cliente inclui e siguiente datonan:
- Nomber y Fam di e cliente
- Number di Barcode (PON nr./ Payment Order Number)
- Number CRV
- Suma correcto
Pa mas informacion por bishita e website di DIMAS www.dimasaruba.aw of por tuma contacto cu nos libremente via di nos e-Helpdesk. DIMAS lo sigui brinda informacion na comunidad y ta habri pa ricibi feedback pa di e forma aki por brinda servicio cu ta “match” e necesidad di e clientela.


c: text/html

text:
ULTIMO ORA : BONEIRU.
Awe nochi alrededor di 7:10 pm a tuma luga un aksidente di trafiko riba kaya korona net enfrente di peking restaurant kaminda 2 auto di famia a dal den otro.
E impakto tabata fuerte y e danjo material ta konsiderabel.
Un persona a resulta herida tambe den e aksidente aki.
Un di e vehikulo nan a dal frontal den e banda di porta di shofer di e otro auto.
Ambulans a transporta e herido pa hospital.
Polis ta investigando e kousa di e aksidente.
Trafiko tabata sera pa un ratu riba kaya korona.
Fuente: AIMED AYUBI.
NOTISIA KU BO POR KONFIA.

robotstxt: allowed

filter: keep


text:
BAB ta bai atendé ku OB riba hür di apartamentu.
Durante un konferensha di prensa di CTB, BAB a informá ku ta bai kuminsá atendé ku doñonan di apartamentu ku no ta kumpli ku e lei di OB. Tin sigur mas ku 300 apartamentu na Kòrsou ku no ta paga OB, siendo ku otronan si ta paga. Tin un kalkulashon ku tin entre 8 pa 10 mion florin di impuesto ku mester a paga riba kambernan di hotèl i apartamentu. Doñonan di apartamentu tin ku paga 7% di OB riba e tarifa ku nan ta kobra pa apartamentu. Parti di e impuestonan aki ta bai pa CTB por kubri gastunan di merkadeo i promoshon. Algu ku e doñonan di apartamentu tambe ta benefisiá di dje. Ta importante ku ta eksistí igualdat den e sektor di turismo, en partikular den e parti di akomodashon kaminda tur hende ta kumpli ku nan obligashon. Mariela Bentoera di Departamento di Inspekshon di Impuesto a splika ku entrante promé di yanüari 2016 a kuminsá kobra OB riba apartamentonan. Anteriormente tabata kobra LGB (Logeer-Gasten Belasting) di 7% riba hür di kambernan di hotèl i apartamentu. Un persona ku no tin un negoshi pero ku ta hür apartamentu riba su mes, ántes lo por a paga e LGB ku su ID, pero den e kaso di pago di OB e prosedura ta diferente. Pa por hasi deklarashon di OB un persona mester ta registrá komo empresario. Konsekuentemente doñonan di apartamentu mester bai na Inspekshon i registrá pa por haña un ‘CRIB nummer’ pa usa na ora di paga OB. No mester lubidá ku kumplimentu ku pago di OB riba apartamentunan ta ankra den lei.


text:
Savaneta: Diasabra manera ta custumber caba den oranan di anochi, e piscado Gregory Paesch cu un otro amigo mas a sali bay pisca, riba e boto Doña Elizabeth numera A-409. Den careda di 8’or di anochi na momento cu nan lo tabata lantando dos pisca, den e lus di e Faro di Macolla na e Peninsula di Paraguana, nan ta mira dos boto biniendo di zuid den nan direccion.
Mesora nan no a confia esaki y a dicidi di hisa anker y cuminsa bin direccion panort(Aruba), tambe nan a avisa A.P.A. y cu na su turno a bisanan pa yama Kustwacht, berdad nan papia cu Kustwacht y a duna Kustwacht nan coordinacion. Segun e piscadonan nan a sigui bin aden, y e dos botonan a siguinan te cerca di costa y ora nan a ripara cu nan ta hopi cerca di Aruba, nan a bira bay bek direccion pazuid. Undo cu uno a tawata luz paga y bayendo zuid bek e ora e la cende su luznan.
E piscado a pensa cu por ta nan tabata kier su boto mirando cu di dje ta den hopi bon condicion, of e por ta un revancha di e dia anterior cu Kustwacht a intercepta no solamente ilegalnan pero tambe 10 jerrycan yena cu droga tambe. E ofishi di pisca ta keda peligroso y pio cu e situacion cu Venezuela ta aden.
E tabata un momento di susto pero nan a sa di reacciona lihe y move bin bek aden. Segun nos a compronde for di un piscado, cu awendia e piscadonan mester ta hopi mas alerta, pa motibo cu 20 of 30 miya pazuid of pabou di Aruba, tin botonan pirata cu 1 motor, asina nan mira un boto local den bon condicion piscando, nan ta bin haci mane nan ta ofrece pisca pero tin cu mal intencion tambe. Esaki sigur ta algo peligroso, paso nan por djis tira e localnan na awa y bay cu nan boto.
Kustwacht enberdad mester trata na cuida mas cu nan por, paso e situacion pa e piscadonan ta birando peligroso. Si e dos piscadonan aki no tabata asina alerto, awe nos por a bolbe perde dos piscado, sin sa kiko a pasa cu nan.
Danki na e reaccion rapido di Gregory y su amigo nan por a conta Arubanative.com loke a pasa ariba lama diasabra anochi.


text:
Despues di a pidi man di Sue-Ann cerca su tata na december di 2017, e presion pa e compromiso mes a cuminsa. Con hacie pa keda den mi ‘line’, di ta diferente y unico. A pasa tur sorto di cos den mi cabes. Y debi na mi profesion, mi tin acceso na un sin fin di posibilidad. Pero na final, mi a opta pa e forma mas inespera, simpel y toch impactante y importante pa mi pareha Sue-Ann; uno cu ta envolvi su famia. Sue tin un famia grandi, uni, literalmente y fisicamente (habri porta di cura y bo a drenta cura di e otro familiar).
Riba internet mi a topa cu un forma hopi apart di presenta e renchi, esta hinca den un awacati. Sue-Ann gusta awacati y awacati ta schaars na Aruba, mescos cu e hende muher, manera Sue-Ann, ta unico! For di e prome momento mi a dicidi cu esey t’e! Pero e renchi tambe mester ta diferente. Mi a busca aki y tur caminda, pero no por a haya uno cu a impresiona mi. Finalmente a logra diseña uno diferente, na mi smaak. Briyante, pero no druk. Y for di e comentarionan awor, mi ta nota cu mi a logra mi meta pa cu e renchi. Pa planea e compromiso, tambe a rekeri poco trabou. A envolvi un tanta di Sue-Ann y dos amiga hopi cerca di nos dos.
E plan final a bira cu ‘supuestamente’ lo a bay come na nos restaurant favorito, pero cu ta haya un desvio inespera. Un yamada pa presenta urgentemente na cas di un di e tantanan (cu tin un happy hour familiar tur diabierna toch) y cu Sue-Ann mester a presenta. Mi a uza e excusa pa bay baño y eyden encontra e awacati y prepara e renchi etc. Na final, a sali for di e baño, confronta Sue- Ann cu e awacati y e renchi y wel…E resto ta conoci y awe Sue-Ann ta mi comprometida feliz. Dia exacto pa casamento, nos no tin, pero si e aña. Keda pendiente!


text:
KRALENDIJK – Mènedjer di programa di e Akuerdo Intergubernamental Boneiru, Danny Rojer, den bon deliberashon ku Entidat Públiko Boneiru i Gobièrnu di Reino, a traspasá su tareanan pa ámbos organisashon entrante promé di òktober.
E funshon di mènedjer di programa di e Akuerdo Intergubernamental a drenta na vigor na momentu ku Kolegio Ehekutivo di Boneiru i Sekretario di Estado di BZK a firma e Akuerdo Intergubernamental Boneiru. E mènedjer di programa, ku a inisiá na mart 2019, tabata responsabel pa kordinashon di ehekushon di e Akuerdo Intergubernamental, pa reportá tokante e progreso i un bon kolaborashon entre tur partido konserní.
Kolegio Ehekutivo Boneiru i Ministerio di BZK ta konkluí ku den e fase aki e lo pone e monitoreo i kordinashon di e ehekushon di e Akuerdo Intergubernamental serka e partidonan ku a firma e akuerdo i ku ta responsabel pa ehekushon. Ademas Kolegio Ehekutivo i Gobièrnu di Reino ta hasi uzo di e momentu aki pa evaluá e periodo tras di lomba konhuntamente i pa wak pa dilanti pa e sobra periodo di balides di e Akuerdo Intergubernamental i e prioridatnan pa e periodo aki.
Strutura nobo
Segun un komonikado di prensa ku partidona a saka awe, ta bisa ku e situashon aktual na Boneiru ta pidi pa un struktura di kolaborashon nobo rondó di e Akuerdo Intergubernamental. “Kolegio Ehekutivo i Reino ta traha huntu pa logra e metanan manera stipulá den e akuerdo. Kaminda ku den komienso ainda mester a buska un manera di kolaborá i monitoriá, entretantu a originá un manera di traha den kua e tarea -i responsabilidatnan aki ta sigurá. Asina a yena e funshon di Sekretario di gobièrnu lokal for di promé di mart di e aña aki i a reforsá e ofisina di e Sekretario”, asina e komunikado ta bisa.
Krítika
Mester bisa ku kasi for di komienso tabata tin hopi krítika riba funshonametu di Rojer. A pesar di hopi speransa na komienso, hopi hende tabata mira i bisa ku realmente masha poko a kambia ku entrada ku Rojer. Sekretario di estado aña pasá a bisa ku e no Tabata tin problema ku e hecho ku pa hope hence Rojer Tabata invisible, basta ku e resultadonan sí tabata tei, nèt algu ku pa hope hence tabata e loke ku a falta.


text:
Willemstad: Un Siudat Úniko Den Karibe
Dia 4 di desèmber próksimo Willemstad lo bai selebrá su di binti aniversario komo un sitio nombrá pa UNESCO komo Patrimonio di Humanidat Mundial. Danki na su 750 edifisionan protehá situá den su kuater distritonan kolonial den su sentro di siudat – kual ta Punda, Otrobanda, Scharloo i Pietermaai Smal – Willemstad ta un di e siudatnan di mas mihó konservá den Karibe.
Pa e motibu aki e di tres “Caribbean Conference of National Trusts and Preservation Societies(Konferensia Karibense di Trùst Nashonal i Sosiedatnan di Preservashon)” lo wòrdu tené den Willemstad. E konferensia lo wòrdu organisá dor di Curaçao Heritage Platform (Plataforma di Patrimonio di Kòrsou) i e lo tuma lugá di dia 16 di novèmber te ku dia 19 di novèmber.
E konferensia aki lo reuní profeshonalnan di tur ramo ku tin di aber ku patrimonio, konservashon i trùstnan nashonal. Tambe e lo konta ku oradornan (keynote speakers) i konferensistanan (lecturers) di henter Karibe.
Na e momentonan aki e sentro di Willemstad ta eksperensiando un époka bunita di evolushon. Bo ta mira esaki den e arte ku artistanan ta pinta riba e murayanan di Skalo Abou, e rekoridonan na pia ku ta wòrdu organisá den Punda, Otrobanda i Skalo, e merkado semanal yamá Punda Thursday Vibes ku ta tuma lugá tur djaweps anochi den Punda, i e restourashon di e edifisionan den Pietermaai Smal.
Pero e desaroyonan aki no a wòrdu realisá di un dia pa otro. Durante hopi dékada e edifisionan den e kuater distritonan kolonial tabata den mal kondishon, i mas ainda despues di tur e susesonan di Trinta di Mei. Pero e edifisionan a kuminsá wòrdu restourá den añanan 80 danki na fondonan gubernamental di Hulanda i proyektonan privá di fundashonnan lokal di preservashon di monumento. Dia e fecha di 4 di desèmber di 1997 a yega, e dia ku Willemstad a wòrdu nombrá pa UNESCO komo Patrimonio di Humanidat Mundial, ya mayoria di e edifisionan a wòrdu restourá.
Banda di esaki Willemstad tin hopi distinshon pa ta orguyoso di dje. Entre e distinshonnan aki ta e.o. Emmabrùg, e úniko brùg na mundu ku ta di palu i ku ta flota, Julianabrùg, e brùg di mas haltu den Karibe, e sinagoga Mikvé Israel – Emanuel, e sinagoga di mas bieu den hemisferio oksidental ku ta wòrdu usá ainda, i e sementerio Beth Haim Blenheim, e sementerio hudiu di mas bieu den hemisferio oksidental.
Ademas e arkitektura kolonial di e edifisionan den sentro di Willemstad tabata un gran motibu dikon e wèpsait Cruise Critics, e foro di kruseronan riba internèt di mas grandi na mundu, a otorgá Kòrsou e premio “Cruiser’s Choice Destination Award of the Southern Caribbean” na yüli di 2017. Esaki ta nifiká ku Kòrsou a wòrdu konsiderá e mihó destinashon pa kruseronan den sur di Karibe den e temporada di krusero di 2016 bai 2017. Pues Kòrsou a haña hopi apresio di e turistanan di krusero ku a bin bishitá nos isla i hopi di nan tabata papia masha positivo di e bunitesa di e edifisionan den nos kapital.
Esaki ta un otro motibu pa ta orguyoso di nos dushi Kòrsou.


text:
Recientemente a tuma lugar un caso lamentabel caminda un hoben di nacionalidad Venezolano a perde su bida tragicamente. Minister di Husticia y Asuntonan Social sr. Rocco Tjon ta al tanto di e situacion y ta tumando pasonan necesario pa trata e caso aki.
Minister Rocco Tjon a duna di conoce cu investigacionnan den e caso lamentabel di e hoben di nacionalidad Venezolano ta andando, sinembargo, na e momentonan aki no por divulga ningun informacion pa asina no stroba e proceso hudicial. Locual cu si por bisa ta, cu Ministerio di Husticia y Asuntonan Social ta den contacto cu famia di e fayecido cu ta den exterior y lo facilita e proceso pa por trece e famia Aruba, pa asina nan por ta na Aruba pa por despedi di nan ser keri.
Na mesun momento, Minister Rocco Tjon ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.


text:
ORANJESTAD,Aruba
Diahuebs durante un mainta masha ameno y alegre, Minister di Transporte, Comunicacion y Sector Primario, sr Chris Romero, a bishita Colegio Conrado Coronel pa asina haci inauguracion oficial di nan Hofi Amistad.
Hofi Amistad ta un iniciativa di Minister Romero hunto cu Santa Rosa/DLVV unda cu ta busca pa incentiva nos muchanan pa dedica tempo den plantamento. Door di cuminsa inculca e cultura di plantamento den nos generacionnan di mas hoben, nos ta trahando e caminda pa un Aruba cu den futuro lo por tin un autonomia pa loke ta cuminda.
E intencion ta pa tene un competencia di Hofi Amistad tur aña, unda cu muchanan di scolnan basico di nos isla por participa door di manda nan opstel di con nan vision ta pa un hofi den nan scol. Den e prome edicion di Hofi Amistad e scol ganador tabata Colegio Conrado Coronel y awor nos por mira cu nan plantacion a cuminsa duna fruta caba.
Minister Chris Romero a keda sumamente satisfecho di mira e entusiasmo den e muchanan cu ta na encargo pa mantene nan Hofi Amistad, locual ta demostra cu e iniciativa di Santa Rosa ta uno necesario pa incentiva e amor pa plantamento den nos muchanan.


text:
Prome Minister Evelyn Wever - Croes na ocasion e lansamento di e proyecto innovativo aki a tene un discurso den cual a reconoce esnan cu a realisa e proyecto aki y accentua e importancia di desaroyonan innovativo cerca nos muchanan. A traves di e proyecto aki e muchanan lo siña tecnologia y e tendencianan nobo den educación. Ademas nan lo tin e oportunidad pa ta creativo y explora nan imaginacion. Educacion di nos muchanan ta e fundeshi di nos futuro.
Diferente organisacion a colabora y contribui na realisacion di e Tech Lab na Colegio Sagrado Curason.
Durante Immerse 2021, Jufrouw Nadia y Ruzischka (cu tabata bezig pa un tempo caba) a presenta nan soño pa crea un Tech Lab innovativo na Colegio Sagrado Curason. Un espacio creativo ekipa cu tecnologianan nobo den educacion pa stimula alumnonan pa siña mas di ciencia y tecnologia. Mirando e determinacion di e juffrouwnan aki, e compromiso di mayornan, di tur maestro, y tambe mirando tur e pasonan tuma caba pa haci esaki un realidad, a haya sa detayadamente kico e plan ta encera y con por yuda haci esaki un realidad.
Asina atraves di Futura cu su proyectonan piloto enfocando riba innovacion den educacion, gobierno a haci e proyecto aki un prioridad pa aña 2022. Hunto cu ayudo di Futura, juffrouw Ruzischka y Nadia kendenan a lidera e diseño di e proyecto aki, a cuminsa acerca partners pa por haci nan vision un realidad. Loke tabata un soño e tempo ey na 2021, a bira un realidad awe exactamente un aña despues.
E Tech Lab aki ta un ehempel cu por ehempel un tiki verf, y hopi creatividad y determinacion, ningun soño ta mucho grandi pa por wordo realisa. Ofreciendo alumnonan y docentenan un espacio cu lo trece nos educacion na e siguente nivel. Tambe como parti di 'train the trainers', maestronan atraves di e Tech Lab ye espacio aki, por explora tambe y comparti conocemento cu otro.
Prome Minister Wever - Croes a indica cu tin un espacio grandi den e area di innovacion den gobierno, den nos sociedad y especialmente den nos scolnan. Den nos comunidad tin biaha nos mes ta resisti tecnologia, of cambionan. Tecnologia ta avansando rápidamente y ta hunga un rol primordial den e futuro desaroyo di nos pais. Nos muchanan lo bay eherce trabounan cu ta rekeri capacidad pa traha cu tecnologianan avansa y cu porta ainda no ta existi. Aunke e por ta mustra leu ainda, e ta mas cerca cu nos ta kere, pues mester cuminsa prepara nos generacion nobo pa trabou di futuro.
Prome Minister Wever - Croes a termina reconociendo un bes mas e trabou di cada uno cu a haci e proyecto aki posibel, esta henter e team super dinamico di Colegio Sagrado Curason y e team di Futura.


text:
The content originally appeared on: Diario
ORANJESTAD (AAN): Ta bon pa remarca cu Aruba ta un di e paisnan cu ta recuperando economicamente mas lihe y mas fuerte danki na e recuperacion turistico!
Mundo ta celebra Dia Mundial di Turismo dia 27 di September. Un dia hopi importante pa Aruba henter para keto na dje siendo Turismo nos pilar economico. Prome Minister Evelyn Wever-Croes den su discurso na e ceremonia y ponemento di krans na Plaza Juancho Yrausquin, a gradici pioneronan den turismo cu a bay laga nos caba y otronan cu ainda ta cu nos, a gradici tur esnan cu ta traha den e sector di brinda servicio na turistanan, y a pone enfasis tambe riba e trabao y maneho di Minister di Turismo, Dangui Oduber.
“Un dia manera awe mi no kier wak atras so, sino reconoce y aprecia e presente tambe. Y awe mi kier reconoce Minister Dangui Oduber, cu tabata tin e cartera hopi dificil di turismo y salubridad publico na momento cu e pandemia Covid 19 a bati na nos porta dos aña y mei pasa. Sin duda, el a lora manga, y cu curashi a carga su responsabilidad riba ambos tereno, dos tereno cu tin biaha hasta tabata tin interesnan conflictivo.
Den e trabao di CrisisTeam, Minister Oduber tabata tin un papel crucial, y tabata tey na tur momento. Tabata su liderazgo cu a pone Aruba tuma decisionnan talves riesgoso di habri frontera como un di e prome paisnan, pero mes momento tabata su vision cu a pone cu nos tabata bon prepara pa esaki. Semper asisti pa ATA.
Y asina Aruba ta marca historia, como un di e paisnan cu ta recuperando economicamente mas lihe y mas fuerte, danki na e recuperacion turistico. Ami ta kere den expresa reconocemento y gratitud, y p’esey awe mi kier den nomber di Gobierno di Aruba y e pueblo di Aruba, gradici Minister Dangui Oduber pa su vision y determinacion”, Prome Minister a expresa


text:
Den corto tempo Guarda nos Costa (GnC) a logra facilita un otro vuelo humanitario pa Venezuela. Awe a tuma luga e di nuebe vuelo humanitario for di Aruba pa Venezuela. De facto, e vuelo a sali for di Venezuela, a pasa Corsou, haci escala na Aruba y asina regresa Venezuela. Di e forma aki a transporta Venezolanonan pega na Corsou y Aruba, pa nan pais natal.
E ultimo vuelo humanitario tabata dia 27 di april 2021, pero no a logra transporta tur hende cu tabata pendiente pa regresa nan pais. Cu e vuelo di awe a logra pa tur cu tabata riba lista por a regresa nan pais di origen. Entre nan tin cu djis a keda Aruba ilegalmente mas largo di locual ta permiti pa ley y tabatin algun cu a keda expulsa.
E vuelo aki lo no tabata posibel sin cooperacion di Ministerio di Husticia di Aruba, Consul general di Venezuela na Aruba, Departamento di Aviacion Civil, DIMAS, Departamento di Relacionnan Exterior, IASA, Cuerpo Policial Aruba y Guarda nos Costa. No por keda sin resalta e bon cooperacion ricibi di LabHOH cu a facilita e testnan di Covid pa tur cu mester a subi e avion pa regresa cas.
—–


text:
Kada Kolegio tin un presidente i vários miembro, i tur ta nombrá a base di nan ekspertisio. Konseho di minister di Reino ta disidí tokante di nombramentu di e miembronan i e presidente. Banda di nan ròl denter di e Kolegio ku nan ta nombrá den dje, e miembronan tin e ròl tambe di konsehero general pa e otro Kolegionan. Nan tin derechi di voto solamente pa e Kolegio ku nan ta miembro di dje.
Kolegio di supervishon finansiero di Aruba (CAft)
Raymond Gradus – Miembro riba proposishon di Reino, alabes presidente
Hans Hoogervorst – Miembro riba proposishon di Hulanda
Hellen van der Wal - Miembro riba proposishon di Aruba
Kolegio di supervishon finansiero di Bonaire, Sint Eustatius i Saba
Raymond Gradus – Miembro riba proposishon di Reino, alabes presidente
Hans Hoogervorst – Miembro riba proposishon di Hulanda
Glenn Thodé - Miembro riba proposishon di Bonaire, Sint Eustatius i Saba
Kolegio di supervishon finansiero di Kòrsou i Sint Maarten
Raymond Gradus – Miembro riba proposishon di Reino, alabes presidente
Hans Hoogervorst – Miembro riba proposishon di Hulanda
Gregory Damoen - Miembro riba proposishon di Kòrsou
Julisa Frans - Miembro riba proposishon di Sint Maarten


text:
Despues di 4 derota sigui kontra Sta Rosa Angels Vanddis den post temporada, Pichingolo Nissan ta logra gana su promé triunfo kontra e tim aki den final di klase superior femenino: 8-6. E di 4 wega final tabata planiá pa awe, djadumingu 29 di oktober 2017, pero a keda kanselá pa motibu di awaseru.
Sta Rosa Angels Vanddis awor ta 2-1 dilanti den e final den klase superior femenino di Curaçaose Softball Bond (CSB). E seri aki ta ‘best of 5’ i ta keda hungá den Post 6 Ballpark na Rio Canario.
Den e di 3 enkuentro final maneho di Pichingolo Nissan a bolbe manda su picher estelar Arnalda Margarita riba montíkulo. Ela guia su tim na un viktoria di 8-6. Picher pèrdèdó a resultá Suheydi Faneyt, miéntras ku e mes tambe tabata mihó bateadó ku 2 hit den 2 turno.
Den klase superior maskulino Dreamteam ta 2-0 dilanti den e seri final. Pues Suffisant Eagles ta lomba kontra di muraya den e seri aki ku tambe ta ‘best of 5’, esta e tim ku gana 3 wega ta kampion.
Pa motibu di awaseru lider di kampionato di CSB a suspendé e weganan di awe djadumingu i reprogramá nan. Sta Rosa Angels Vanddis i Pichingolo Nissan ta hunga e di 4 wega final mañan djaluna pa 8or di anochi, miéntras ku Dreamteam i Suffisant Eagles ta hungá nan di 3 wega final djamars 31 di oktober tambe pa 8or di anochi.


text:
Na momentu ku un barku di peska Ruso a bandoná nos haf 40 aña pasá, ningun hende por a premirá ku esaki lo a resultá den un operashon polisial grandi.
Barkunan Ruso ku ta piska den awanan internashonal pafó di e kontinente Suramérikano regularmente tabata bin Kòrsou pa bùnker. Pues presensia di un barku di peska Ruso e tempu ei, no tabata straño. Na momentu e barku Ruso en kuestion kier a bandoná Kòrsou, manera ta rutina, a manda un lots pa gui’é for di waf di KNSM. Pero, poko despues ku e lots a subi abordo, e ta mèldu kantor ku no ta responsabel p’e kontinuá pasombra e tripulashon tabata mal fuma. Outoridatnan portuario ta manda un otro lots ku tambe ta ninga hasi e trabou ora e mira e situashon na bordo. Ta disidí manda nos mihó lots ku si ta saka e barku sin insidente.
E historia naturalmente no a kaba. E barku Ruso a sali haf kue direkshon di laman grandi, pero nos lots no tin fin di baha fo’i e barku Ruso i subi e boto di lots pa bin aden. Kapitan di e barku di lots ta bati alarma ku a sekuestrá nos lots. E notisia aki ta yega serka Gezaghebber ku despues di konsultá ku Fòrti ta manda tres boto yená ku polis bon armá tras di e Rusonan.
Ora polis logra subi e barku Ruso ta nota ku nos lots no tabata sekuestrá sino totalmente bou di su awa, igual na e tripulashon. E no por a ni baha e trapi di kabuya i mester a mar’é na un kabuya i ‘fir’é’ den un di e botonan ku polis.
Gezaghebber, furioso ta primintí un investigashon ‘profundo’. Kantor di Haf sinembargo ta deklará: “No ta nada straño, ku un loods ta dal bitter, ora e guia un barcu. Bo mester corda ku e hendenan aki ta guynan di laman. E olanan ta pone cu nan ta haña gana di dal un drinks “ (Nobo, 4 desèmber 1982).
Willemstad, Kòrsou


text:
KRALENDIJK- Diputado Den Heyer i Thielman a manda un karta pa minister Kasha Ollongren, kaminda nan ta ekspresá nan sorpresa tokante ekspreshon di minister den Parlamentu hulandes.
Den kuadro di maneho di energía na e islanan Karibense, Ollogren a bisa ku lo yuda konservá energía si hende baña ménos largu i hasi ménos uso di èrko.
E minister a hasi su ekspreshonnan tambe a base di un estudio ku a laga hasi dor di e kompania Milieu Centraal. Sin embargo, e estudio a tuma lugá solamente via di internèt, netamente un medio na kual hendenan ménos pudiente tin ménos akseso.
E diputadonan den nan karta ta skibi tambe ku lo ta mihó pa gabinete Rutte tuma desishon pa kava, pa loke ta trata invershonnan na WEB. “Esaki lo hasi nos produkshon di koriente hopi mas duradero i sostenibel”, asina e diputadonan a skibi.
Preshon
Gobièrnu di Boneiru, huntu ku WEB N.V. pa lunas ta poniendo preshon na Hulanda pa kaba di tuma desishon tokante invershonnan nesesario i urgente pa renová fasilidatnan di produshon na e kompania. Gabinete Rutte, ya ku e ta dimisionario, no ke tuma desishonnan importante mas.


text:
ALGUN TEP PA MAYOR
-
Komuniká ku bo yu: Enbolbí bo mes den aktividatnan di bo yu, konosé su amigunan, su hòbi i interesnan.
-
Tuma tempu pa siña bo yunan kon pa uza Internèt responsablemente.
-
Sòru pa e kòmpiuter ta pone na un sitio hopi bishitá.
-
Familiarisá bo mes ku kòmpiuter, programa, i métodonan ku bo yu ta uza pa komuniká on line.
-
Si ta posibel, Uza Internèt huntu ku bo yunan.
-
Sòru pa bo sa bo yu su kódigonan (passwords) i no laga niun hende mas sa nan.
-
Muchanan su nòmber riba pantaya mester ta sin deskripshon pa no identifiká ku e usuario ta un mucha-- nada di nòmber di kariño, nòmber di skol òf nòmber ku aña di nasementu.
-
Ta te asta mas sigur pa muchanan muhé no bisa nan sekso òf nan mester uza nòmber di mucha hòmber, mirando ku mayoria yagdó ta lur muchanan muhé hóben.
-
Uza mashinnan di búskeda (search engine) ku ta amistoso pa mucha.
-
Diskubrí ku ken bo yunan ta interkambiá e-mail, i laga nan uza áreanan di chèt na momentu ku a bo por supervisá esakinan.
-
Ta na altura di tur otro kòmpiuter òf akseso di Internèt ku ta na alkanse di bo yu.


text:
Segun parlamentario Mervin Wyatt-Ras e presupuesto di 2023 no ta un presupuesto realistico. E ta un presupuesto cu ni fraccion di AVP ni, fraccion di MAS y di Accion 21 protesta energicamente contra di e presupuesto aki pa motibo cu e presupuesto aki no tin e conseho di Raad van Advies paso den e presupuesto cu a wordo presenta tin e conseho pero basa ariba introduccion di BTW, mientras cu awor gobierno lo introduci un BBO. Kiermeen un diferencia hopi grandi di dia cu anochi cu gobierno na un forma intransparente kier pasa pueblo un fast ball y no ta permiti pa nos como parlamentario por haci nos trabou di controla gobierno. Dor di duna informacion falso gobierno ta impedi Parlamento pa por eherce su budgetrecht. Nos fraccion a pidi pa e presupuesto wordo “ingetrokken”, den un carta fecha 5 di september 2022, sinembargo gobierno no a cumpli cu esaki y na un dado momento nos a pidi hasta un reunion publico den un carta fecha 21 di september. E presidente di parlamento no a yama e reunion, loke ta mina nos derecho parlamentario. E presidente aki ta wanta man cu gobierno paso tur loke gobierno kier pa e haci e ta haci.
Na momento cu a cuminsa trata e presupuesto, nos fraccion, como acto di protesta, a bandona sala di parlamento pa mustra cu nos no ta di acuerdo cu e forma con e presupuesto ta wordo trata. Presidente di parlamento a bai den prensa y a yama esnan cu a sali tras di lider di AVP, sr. Mike Eman pa carne. Wyatt-Ras ta puntra e presidente ta ken a keda tras e cabritonan y e buriconan? Wyatt-Ras ta cuestiona e forma baho y mahos pues cu e presidente ta papia cu parlamentarionan. Un presidente di Parlamento ta representa henter Parlamento. Edgar Vrolijk mester sinja su trabou. E mester sa awor cu no por haci expresion asina ey. Su tarea ta pa representa henter Staten. E no tey y no ta wordo paga pa representa su partido so y mucho menos pa representa su fraccion.
Por lo general durante henter e tratamento aki gobierno no tabata gefocused riba loke ta biba den nos pueblo. E dolor cu nos pueblo tin, e dolor cu nos cuidadanonan no por pone pan ariba mesa di nan famia, no tin empleo suficiente, nos hendenan no por por paga na debenan, no por paga huur di nan vivienda, no por paga pa nan medicina dor cu awor e gobierno aki a corta den e lista positivo di medicina. Costo di bida a bira asina halto cu nos hendenan echt no por mas. Tur e puntenaantal aki nos pueblo ta concentra riba dje no a haya atencion di gobierno. Mester mustra giobierno ariba loke e ta haci. Wyatt-Ras a trece dilanti cu nos fraccion a sinta den edificio di parlamento y no den sala. Gobierno y e parlamentarionan di e stempeldoos a bisa y a haci comosifuera nos no ta bin trabou locual no ta berdad ni relevantie. Miembronan di parlamento den coalicion, enbes cu nan ta cuestiona maneho di gobierno, nan ta cuestiona nos como oposicion, anto nan ta bisa nos a bin come sin traha. Esey no ta corecto tampoco. Nos no a come. Den pasado tabatin miembro di parlamento y minister actual di finanzas mes y otro nan si tabata djies bin busca cuminda sin keda na Parlamento, awor nan ta esunnan cu ta acusa otro hende.
Esaki ta e forma di forma di trata di e diferente ministernan y hasta parlamentarionan di acusa y tira lodo riba nos como oposicion. Pa asina nan por keda bon pero pueblo ta realisa cu e gobierno aki no ta para banda di pueblo. Na ultimo a bin tira den nos un nota di cambio y den e nota di cambio aki menciona cu ta bai tin aumento dor di aumento di BBO lo haya 63 miyon florin, lo bai cobra BBO na frontera cual ta un verkapte BTW, ta bai cobra pasaheronan 15 dollar pa entrada. No ta cla si ta tur pasahero. Tur ta formanan pa saca placa for di cartera di nos cuidadanonan, mientras e menta principal di gobierno mester ta mehora bienestar y aumenta placa den cartera di tur nos cuidadanonan. Nos ta mira cu loke gobierno ta haci ta contrario, esta cu ta duna cartera di su mes y di su friends and family mientras ta corta den hendenan cu ya caba no tin pan pa pone ariba nan mesa. Di e forma aki nos no por bai duna sosten na un presupuesto como tal y su nota di cambio. Con nos por bai duna sosten na un presupuesto asina cu ta corta den alma di nos pueblo, anto pa bo tende cu awor si nos tin un surplus y ta gaba cu esaki. Gobierno, si bo tin asina hopi placa di surplus e ora por elimina cu nos hendenan tin cu paga pa nan medicina, elimina tur diferente impuesto cu ta aumentando. Esey gobierno mester haci y no papia bunita, show off cu tin surplus, sinembargo nos pueblo ta yora tur dia, pueblo ta na rudia, cuido medico mester mas atencion no ta haye, esnan limitacion no ta haya atencion. Nos fraccion a presenta un presupuesto alternativo pa asina mayornan di yiunan cu un of otro limitacion por haya un yudansa. Nan mauyornan tin cu paga testnan, tin cu paga fysiotherapie, tin cui paga tur e materialnan pa cuidada nan yiu di 0-16 anja of otro limitacion. Nos a pidi esey na gobierno y gobienro ni parlamentarionan no a worry pa contesta nos. Un par di miembro di Parlamento a cuminsa papia riba esaki, pero e no ta algo cu ta ser considera serio. Crisisplan, ainda nos ta warda riba evaluacion paso e meta principal di henter e plan di 36 miyon no a ser logra, esta di baha e wachtlijsten. Te ainda tin mucha tin cu warda largo pa ser atendi y ta ser manda di cashi pa muraya ora tin problema. E family Justice Centrer cu a menciona cu lo ser institui cu placa di crisisplan no a ser ehecuta na 2021 manera bisa, ni na februari 2022 ni na juli 2022 y awor na final di anja kizas no ta ser tuma lugar. Papia bunita pero e pueblo den necesidad, humilde y cu limitacion no ta ser atendi cu ne manera debe ser.


text:
ORANJESTAD,Aruba
Un poco prome cu e TOQUE DE QUEDA, polis tabata tin man yen cu anti-socialnan . Ta asina cu a polis a detene dos sospechoso na un mondi na Pindastraat. Esaki ta relaciona cu kier a cende candela.
Na mes momento patruya di San Nicolas a bin topa cu un auto poniendo obstaculo riba caminda na altura di Elmar NV na Pastoor Hendrikstraat. Polis a logra detene e chauffeur y un persona mas .
Cuerpo Policial kier a recorda cu ora ta papia di TOQUE DE QUEDA ta algo hopi serio y mester cumpli cu esaki.
TOQUE DE QUEDA kiermen no ta permiti pa abo ta riba caya. Abo como cuidadano keda bo cas.
E TOQUE DE QUEDA ta cuminsa di 9or di anochi te pa su mayan mainta 6or. Y tin un multa maximo di afl 10.000.


text:
E edicion di Focus Digital pa e luna aki ya por download ‘gratis’ y asina disfruta di e revista mas gusta tanto pa su contenido como su estilo innovativo. Riba e portada di april ta ilustra Cesar Olarte, cu ta bayendo pa su di cinco decada cantando. Cesar ta den un etapa cu e tin mas experencia, mas madurez, hopi mas trankil, sabiendo precisamente kico e kier y unda e ta bay. El a siña acepta su mes y tur esunnan cu e ta stima pa ken nan ta.
E ta considera su trayectoria artistico uno hopi exitoso, paso si e parti e cuater decada cu e tin cantando, cada uno di nan ta uno cu el a logra hopi como artista, compositor, cantante y ‘entertainer’, no solamente na Aruba pero tambe internacionalmente. E highlight di su carera ta, naturalmente su voz, unda el a logra gana e premio mas busca pa tur artista na mundo, cual ta e Latin Grammy, cu e produccion ‘De Vuelta al Barrio’ cu Chichi Peralta y Son Familia na 2001.
Cesar ta comparti su experiencia cu e banda di Chichi, cu ta uno cu tur artista ta soña cu ne. Di por representa bo pais, di por canta na asina tanto otro pais grandi, haci radio y tv tour na asina tanto parti di mundo. Di por canta pa 250 mil hende na Cartagena, Colombia cu e artistanan grandi reconoci mundialmente. E ta conta ki el a experimenta y te cu e momento cu el a dicidi di bandona e grupo, y su alivio di ta bek na cas.
Nos lo sigui elabora riba e contenido di FOCUS Digital di april, cu ta un experencia unico pa ‘browse’ y lesa e revista, cu tin su contenido di calidad manera semper. FOCUS Digital ta acesibel via Apple Store of Android Google Play Store, cu por download e aplicacion aki gratis riba un smartphone of tablet.


text:
Den caso di un crisis, e consumidor tin un garantia pa haya parti di su placa cu e tin na banco
ORANJESTAD – Desde e crisis financiero di 2008, paisnan rond di mundo a introduci un garantia di deposito pa asina brinda e consumidornan e confiansa cu na momento cu presenta un crisis financiero y cu institutonan financiero no por cumpli cu nan obligacion financiero, e consumidor por ta sigura di haya un parti di e fondonan cu nan a deposita na e instancia financiero. Pa haci e cambionan aki posibel, Parlamento di Aruba a cambia articulo 47a di e Ley di Supervicion di e Entidadnan Financiero pa intoduci un garantia di deposito den e sistema financiero di Aruba.
For di aña 2014 caba Parlamento di Aruba a bin cu un mocion pa Gobierno traha riba un fondo di garantia di deposito pa brinda proteccion na e consumidor ora cu banconan no por cumpli cu nan obligacion financiero of bay failliet. Recientemente den e Landspakket, Hulanda y Aruba a yega na e acuerdo pa introduci e garantia di deposito a corto plaso den nos leynan pa por sigura e stabilidad den nos sistema financiero y proteccion pa e consumidor. Diamars anochi e cambionan necesario pa introduci e garantia aki a logra haya aprobacion di Parlamento di Aruba.
Awor Minister di Finansa hunto cu Banco Central lo traha riba e Decreto Gubernamental necesario cu lo contene e reglanan y e institucion di e fundacion cu lo ta encarga cu e fondo di garantia pa deposito.


text:
ORANJESTAD – Enseñansa ta un punto hopi importante pa partido MEP. E solucion pa tur e problemanan di nos pais ta enseñansa y salud. Pasobra sin enseñansa y sin salud nos no tin nada. Lamentablemente enseñansa a wordo neglisha hopi den e ultimo añanan. No tabata tin innovacion den enseñansa, falta material, falta maestro, y e opcionnan di estudio ta limita.
SOLUCIONNAN DI MEP:
Mehora calidad y nivel di enseñansa
MEP lo percura pa actualisa e maneho di idioma y curriculum, p’asina nos eleva e calidad di enseñansa. MEP lo trece innovacion y digitalisacion di enseñansa y mihor material di enseñansa.
Un otro punto importante ta cu nos mester haci enseñansa accesibel pa tur hende, pa evita cu ora mayornan no por sigui paga scol of buki pa nan yiunan, e yiunan stop di bay scol.
MEP lo percura pa introduci ambachts school pa prepara studiantenan di nivel LBO mesora pa Mercado laboral. Tambe lo percura pa e estudionan di MBO, HBO y WO, ta sincronisa cu e necesidad riba nos mercado laboral, ya tanto EPI, IPA y Universidad ta deliver studiantenan cu por haya trabou mesora na Aruba mes. Y lo inverti den enseñansa pa adulto.
Pa stimula nos hobennan sigui estudionan den exterior, MEP lo introduci e posibilidad di fiansa di estudio sin interes pa nos hobennan cu bay studia den exterior, por bolbe Aruba bek.
Docentenan
Docentenan mester haya mas sosten den forma di klasse assistenten y trahador social p’asina e problemanan social di nos muchanan wordo atendi pa profesionalnan y asina e docentenan dedica nan mes na duna les.
MEP lo percura tambe pa duna mas participacion na docentenan den decisionnan importante di enseñansa. Ta nos docentenan sa kico ta come y bebe den enseñansa, y p’esey mester duna nos docentenan e participacion mas grandi.
Infrastructura
Meta primordial di MEP ta pa renoba, amplia y construi mas scol, pa percura pa nos tin suficiente scolnan pa tur studiante. Pa esaki lo pone un fondo disponibel. Y e scol MAVO/HAVO/VWO na Noord lo bira un realidad!
“Locual cu nos kier mira ta un aumento den muchanan y hobennan cu ta pasa e aña escolar cu exito, un aumento di nos graduadonan riba tur nivel, y menos drop outs. Nos muchanan y hobennan no ta solamente e futuro di nos pais, nan ta e FUNDESHI di nos pais y ta nos deber di inverti den e fundeshi aki. MEP lo haci e fundeshi aki hopi mas solido”, segun Evelyn Wever-Croes, lider di MEP.


text:
KRALENDIJK- Segun miembro di Konseho Insular (KI), Daisy Coffie gobiènu di Boneiru ta skondiendo tras di e organisashon STINAPA, ora ta trata di e problemátika di molèster di awa riba nos isla, despues di un temporada di hopi yobida.
“E situashon di awa ku a yena lugá i keda para no tin nada di aber ku STINAPA sino simplemente ta konsekuensia di falta di maneho di mantenshon di infrastruktura di parti di gobièrnu. Falta di mantenshon di “afvoernan”, falta di mantenshon di roi i riolnan, falta di mantenshon di dam i tankinan”, asina Coffie ta trese dilanti.
Tambe segun Coffie, por kulpa un falta di maneho pa krea plan di parselashon i di duna pèrmit di konstrukshon sin tene kuenta ku deshecho di awa (afwatering). “Ta konosí ku nos infrastruktura no ta traha pa akapará ni deshasí hopi awa i ta bini aserka ku hopi “afvoer” tabata será pa motibu di falta di mantenshon; por mira kla kon yerba i tera/lodo a será esakinan i stroba pasashi di awa”.
Infrastruktura
Coffie ta di akuerdo ku STINAPA, ora esakinan a deklará nan no tin nada di aber ku infrastruktura. Segun Coffie, STINAPA no tin ningun outoridat pa por òf duna òrdu pa será ningun “afvoer”. Awor nos ta mira kon gobièrnu ta kibra kaminda pa limpia “afvoernan” ku tin tempu sin mantenshon i ku ta tur será ku lodo i vários otro tipo di material.
E loke a sosodé ta un bon momento pa nos gobièrnu a aserká gobièrnu Hulandes i deklará Boneiru komo un aria di kalamidat. Ku e konosementu awor ku awa a kai, ingenieronan di tur disiplina lo por a bin huntu i diseñá un plan pa enfrentá e futuro ku a konsekuensia di kambio di klima lo tin mas sorpresa pa nos. Ban traha dam warda pa awa i no tira falta riba ningun hende o instansia, sino diputado di infrastruktura i gobièrnu.


text: Diasabra atardi a drenta informe di un accidente cu hende herida na Quillsstraat, mesora a dirigi tanto polis como ambulans na e sitio. Na yegada di e patruya a bin encontra cu ambulans caba na e sitio atendiendo e mucha. Ta asina cu e mucha coriendo bicicleta a sali for di cura y no a mira e auto y a bay dal riba e auto. Debi na e impacto e mucha a dal abao y herida su mes levemente, e mucha no kier a bay hospital den e ambulans. E tata a logra convence e mucha y nan a bay hunto hospital den auto particular.


text:
Rapòrt inspekshon Refineria Isla ta kla na yanüari 2017.
Minister hulandes enkargá ku asuntunan di Reino, Ronald Plasterk a informá Tweede Kamer riba inspekshon di Refineria Isla. Kòrsou a duna e kompania Fluor enkargo formal pa hasi e inspekshon i esaki a tuma lugá. A hasi e inspekshon huntu ku servisio di inspekshon di Kòrsou. Ekspertonan di ehekushon i inspekshon di Refineria Isla, Cru i Aqualectra a asesorá den esaki. E preparashon a konsistí di un “pre-audit” ku a tuma lugá den novèmber. Minister di Salubridat Victorina i representante di e tres kompanianan menshoná a forma parti di e “pre-audit”. A hasi bishitanan di preparashonnan na e kompanianan di inspekshon i a studia dokumentonan i informashon di e kompanianan. A traha un plan di akshon konkreto a base di e informashon ku a kompilá i a sigui ku e inspekshonnan “on-site”. Minister Plasterk a duna aprobashon pa ámtenarnan di Van Dam i Sliedrecht duna asistensia na Kòrsou.


text:
Biblioteca Nacional Aruba ta sumamente contento cu artista di Mosaico, sra. Omaira Silva, ta bay traha riba un obra special na biblioteca. Sra. Silva mes ta traha su diseño di flora y fauna pa riba muraya di biblioteca parti patras den ‘Hofi Joy’ y tambe dos banki di cement.
Biblioteca ta desea un bunita hardin rond di e edificio principal den George Madurostraat 13 y ta plantando matanan y palo di fruta. Tambe tin un area di un teatro den aire liber. Aki ta pasa pelicula pa mucha den vakantie grandi.
Sra. Silva ta desea pa esaki ta un proyecto comunitario y ta pidi hoben pa bin yuda traha riba e obra den Herfstvakantie. Hoben por pasa wak libremente y traha cita cu e artista. Esaki ta un oportunidad pa siña poco con ta traha un obra di mosaico. E artista lo ta trahando riba e obra parti mainta. Esnan interesa con esaki ta desaroya por pasa wak. Esaki sigur sigur lo bira un obra fabuloso y lo keda permanente riba muraya. Sra. Omaira ta bon conoci pa su Mural art na Aruba. Su obranan ta diferente caminda p.e. Paseo Herencia, Murals na San Nicolas pa Aruba Art Fair, Costa Linda, Eagle Beach speeltuin y su studio ta na Ponton.


text:
Willemstad- 30 di sèptèmber 2014: Riba dia 1 di òktober, Ofisina di Turismo di Kòrsou (CTB) ta selebrá su di 25 aniversario. Ku satisfakshon CTB por mira bèk riba añanan di trabou duru na benefisio di nos turismo. Awendia un kantidat di aproksimadamente 12.000 persona ta laborá den e sektor di turismo. Turismo ta kontribuí anualmente ku kasi un kuart di nos ekonomia. Na aña 1989, tempu ku a funda Curaçao Tourism Development Foundation, Kòrsou tabata risibí 193,032 turista di estadia. Durante añanan e kantidat aki a sigui subi i nos a finalisá aña 2013 ku 440,714 turista di estadia.
Na 1915 a funda Curaçao Association ku tabata enkargá ku promoshon di Kòrsou. Despues di algun aña a pasa e responsabilidat aki pa Kámara di Komersio i Industria. For di 1945 te 1948 a apuntá un representante na New York ku tabata raportá na Kámara di Komersio i Industria riba desaroyonan turístiko di Kòrsou den eksterior. Na momentu ku Gobièrnu di Kòrsou a tuma e tarea di promoshon turístiko for di Kámara di Komersio i Industria a lanta Curaçao Tourism Commission (CTC). Na aña 1955 Curaçao Tourist Board (CTB) a remplasá CTC. CTB a habri un ofisina na Caracas, Venezuela na 1982 i na Rotterdam, Hulanda na aña 1984. Na 1989 a funda Curaçao Tourism Development Foundation (CTDF). Na 2003 CTDF a kuminsá usa e nòmber Curaçao Tourist Board (CTB). Awendia banda di e ofisina na Kòrsou, CTB tin tambe ofisina na Nort Amérika i Hulanda i representante na Venezuela, Colombia, Alemania i Brazil.
CTB su tarea primordial ta pa oumentá presensia di Kòrsou den tur merkado importante ku e meta pa atraé mas bishitante pa nos pais. Ku presentashonnan na ferianan di turismo i diferente road show, CTB a logra semper mustra e mihó kara di nos pais. Ademas durante añanan a logra ku éksito pa atraé un kantidat di programa di televishon internashonal ku a bin filma nan episodionan na Kòrsou i a duna miónes di hende un introdukshon di kon bunita nos pais ta. Ku programa kontinuo di kurso i entrenamentu CTB ta duna su aporte den profeshonalisá personanan ku ta laborá den turismo pa asina garantisá ku nos bishitantenan ta risibí un bon servisio. E kampaña Dushi Hende ta un di e ehèmpelnan di instrumèntnan ku CTB a introdusí pa konsientisá nos hendenan riba e importansia di nos komportashon pa ku nos mes i pa ku e turista.
Hopi importante den e 25 añanan tras di lomba ta e aporte ku CTB ta risibí di tur partner den turismo pa asina logra e meta komun ku ta promové nos isla den eksterior. Kòrsou por sigui konta ku CTB su esfuerso pa huntu ku tur partner sigui desaroyá nos turismo i hib’é na un próksimo nivel. 25 aña…ta motibu sufisiente pa nos selebrá! Kòrsou danki! CTB; e palanka di turismo, brindando un kuart siglo di servisio.


text:
Sekretario general suplente di VWS, Abigail Norville, di e ministerio di Salubridat Públiko, Bienestar i
Deporte (VWS), huntu ku un delegashon a hasi un bishita di trabou na Saba i Sint Eustatius di 3 te ku
6 di aprel. E bishita aki tabata den kuadro di sera konosí ku Islariba. Meta di e bishita ta pa haña un
bon bista di e islanan i e desaroyonan riba tereno di kuido, hubentut i bienestar.
Durante di e bishita di tres dia na Sint Eustatius, señora Norville a hiba kombersashon ku diferente
partido i dunadó di kuido, tokante entre otro e manera kon ta eksperensiá e servisio di Kuido i
Hubentut Hulanda Karibense (Zorg en Jeugd Caribisch Nederland, ZJCN) i tokante e oferta di kuido
riba e isla. Tambe tin atenshon pa tareanan den kua Entidat Públiko i VWS ta traha huntu, manera e
aserkamentu di violensia doméstiko i maltrato di mucha i desaroyo di fasilidatnan di deporte.
Segun señora Abigail;”mi a mira ku hendenan riba e isla ta hopi involukrá i kreativo. Durante mi
bishita mi por a toka e tópikonan difísil tambe, manera e proseso di traslado médiko. Ta duel mi ku
hendenan di Sint Eustatius tin e sentido ku e ofisina di ZJCN no ta nan ofisina. Mi ta apresiá ku
hendenan tabata habrí i transparente.”
Durante di e enkuentro ku konseho di supervishon di Sint Eustatius Health Care Foundation (SEHCF) a
kombersá tokante e kuido ku e sentro médiko ta ofresé. Banda di esaki tabatin atenshon tambe pa
desaroyonan ku kuido a pasa aden e último añanan i unda mehorashon rápido ta nesesario.
Serka tur partner di kombersashon a para ketu tambe na e notisia trágiko rondó di fayesimentu resien
di un pashènt di SEHCF.
“Mi ta lamentá e suseso aki masha hopi mes i mi ke kompartí mi simpatia. Esaki ta un drama grandi
pa e famia pero tambe pa e komunidat di Sint Eustatius. Mi a nota ku e ta lòshopi emoshon i esaki mi
ta komprondé. A hasi notifikashon serka Inspekshon di Salubridat i Hubentut. A base di esaki lo inisiá
un investigashon pa saka afó kiko a sosodé,” segun Abigail Norville.
Den kombersashon ku partidonan a konstatá ku ainda nos tin hopi di hasi huntu. Pa garantisá un bon
salú pa kada habitante di Sint Eustatius, un bon kolaborashon entre VWS, SECHCF i Entidat Públiko ta
nesesario. Kada partido tin su mes un ròl den esaki.
Komo resultado di e bishita, VWS, SEHCF i Entidat Públiko ta bai inisiá akshonnan huntu pa por ofresé
e habitante di Sint Eustatius un mihó kalidat di kuido. Binimentu huntu di e partidonan den un grupo
di enfoke pa sòru pa mehorashon tuma lugá, ta parti di esaki.
Sekretario general suplente di VWS, Abigail Norville, di e ministerio di Salubridat Públiko, Bienestar i


text:
All posts tagged "FIFA"
-
AVB/ 1 year ago
Curso basico di referee a cuminsa
Diabierna 30 di juli AVB a cuminsa cu curso basico di referee, esaki ta pa personanan cu ta interesa pa bira referee,...
-
AVB/ 2 years ago
Investigacion riba proceso di inscripcion pa torneo di futbol
Recientemente e organisacion di futbol, Sport Vereniging Racing Club Aruba, SV RCA, a entrega un keho oficial relaciona cu un procedura...
-
Division Honor/ 2 years ago
Aruba ta cla pa clasificacion di Concacaf pa mundial Qatar 2022?
Diaranson FIFA y Concacaf tabata tin e sorteo official pa clasificacion di Concacaf pa mundial Qatar 2022. Ta claro cu nos...
-
AVB/ 4 years ago
Inversion historico den material di futbol pa tur club di Aruba
E aña aki pa Arubaanse Voetbal Bond (AVB) tin un aña historico, partiendo hopi material na clubnan di futbol afilia na...
-
AVB/ 4 years ago
Un total di 4 referee di AVB a pasa e “FIFA Fitness Test 2019”
Refereenan di Arubaanse Voetbal Bond (AVB) a topa cu e instructor di fitness di CONCACAF, Allan Brown, cu a conduci un...


text:
ORANJESTAD,Aruba
Ultimo simanan por a tuma nota di e desesperacion cu ta reinando den partido AVP despues di a hiba un maneho financiero desastroso di 2009-2017 bao di Gabinete Mike Eman 1 y 2, unda cu pais Aruba a conoce un redoblacion di debe y di proyectonan grandi cu no tabatin cobertura financiero pa esakinan. Awendia den nan desesperacion y den nan ansha di morto partido AVP ta instigando pueblo cu e Gobierno actual ta matando nan cu medida. Y e partido aki cu a haci un daño financiero grandi na país Aruba awe kier pretende cu ta otro cu ta sinta awo ta causante di kico ta pasando na Aruba. Nan ta sinta pensa cu e pueblo aki nan por tum’e haci ki ora cu nan kier y p’asina nan por bolbe un biaha mas na poder hayando e cama drecha pa bolbe masacra país Aruba financieramente. Y sigur AVP ta orguyoso di tur debe crea cu na final di dia nan líder Mike Eman cu boca grandi a grita: “e debe t’ey pa pueblo paga”.
Accion pa salba Aruba
Na Aruba tumamento di accionnan necesario pa percura pa mehoracion di finansas di nos país ta ser bendi na pueblo como medida. Hecho ta cu den otro paisnan unda cu no a tuma medidanan pa salba finansas di nan país awendia ta reina caos manera ta nos país bisiña, unda cu debi na mal maneho financiero di tur gobernacion y sin tuma e accionnan (medidanan) necesario awe nan placa no tin ningun balor mas. Y netamente esaki nos na 2018 a tuma e decision di bin cu e accion yama crisisheffing unda nos a pone 2.5 % extra riba BBO haciendo esaki 6%, debi cu practicamente Aruba tabata den un rumbo cu si nos sigui asina nos moneda tampoco lo no tin su balor mas ya cu 93% di GDP tabata suheto na debe, pues di cada florin 93 cen ta bay pa paga debe. Y nos a tuma e accion aki conscientemente pa por cubri e gastonan di debenan manera PPP. Tambe hopi ta broma cu a haya 106 miyon na e BBO extra ey y e debe di PPP ta 82 miyon y e resto supuestamente ta bay pa famia y amigonan, pero nan tur a lubida di menciona cu nos debe a aumenta di 2 biyon pa 4 biyon florin y nos ta pagando un interes riba e debe aki di 232 miyon florin. E pregunta ta for di unda nos lo tin di saca placa pa paga e debe y interes? Sigur for di e 106 miyon florin ey e no ta yega pasobra pagando PPP plus pagando interes acumula nos tin un deficit di 208 miyon florin cu nos tin di yena cu otro entradanan pa por cumpli. Y sigur pa 2020 nos tin mas reto ainda di yena e buraco financiero di e aventura di Citgo y tambe 50 miyon extra pa por tin un presupuesto cu un surplus di 25 miyon. Banda di e accion di 2.5 % di BBO nos a aumenta accijns riba alcohol y tabaco causando cu prijs di esakinan a aumenta pero esakinan ta productonan cu cada ken ta haci nan escogencia di nan uzo personal. Pues di 2017 te awo na 2020 e unico dos accion pa yuda stabilisa nos finansa cu nos a tuma tabata e aumento di BBO cu 2.5% (pa yuda paga e proyectonan PPP y un parti na e interes haltisimo di e 4 biyon na debe) y tambe aumento di accijns di tabaco y alcohol.
Medidanan pa yuda pueblo
Mi ta bay resumi tambe cual ta e medidanan cu nos a tuma pa pueblo tambe por tin un tiki alivio pasobra nos a bisa cu no ta husto pa tuma accionnan pa salba Aruba pero nos tin di tuma medidanan pa asina nos pueblo tambe por sinti un alivio. Y esaki ta e siguiente medidanan cu nos a tuma pa yuda pueblo:
- A baha tarifa di loonbelasting y inkomstenbelasting y januari 2020 nos a bolbe baha e loonbelasting cu 4% y esaki a traduci su mes cu tarifa a baha pa 25.000 hende
- Reduccion di grondbelasting: esaki a causa cu 27775 persona a conoce un rebaho
- Dividend belasting a ser reduci di 25 % na 10%
- Rebaho di prima di AZV di 4% pa pensionadonan
- Aumento di reparatietoeslag pa pensionadonan
- Aumento di pensioen
- Aumento di minimumloon
- Reduccion di coriente di 10% pa nos ciudadanonan y pa comercio 7%
Pues nos a percura – banda di tuma accionnan pa salba Aruba – nos a tuma medidanan tambe pa por duna pueblo un tiki cu por yuda compensa e accionnan tuma. Accionnan cu tabata necesario pa motibo di iresponsabilidad di Mike Eman y su Gabinete completo pa locual ta maneho financiero.
Di con oposicion no ta critica e prijsnan di container??
Mi ta haya cu cada bes AVP of un grupo comprometi na AVP bin dilanti y trata na pega algo cu a ser tuma na 2018 manera tabata e aumento di e BBO cu 2.5 % pa por yuda contribui na paga e debenan crea door di AVP, ningun hende no ta papia di e aumento di tarifa di container na Barcadera. Esaki no ta causa cu e prijsnan local no ta aumenta? Ta dicon AVP no ta papia riba esaki cu ta causando mas dolor cu nunca na pueblo pasobra e aumento di tarifa aki finalmente ta ser paga pa e consumidor cu ta pueblo, unda cu prijsnan ta subi drasticamente pero ningun hende no ta papia riba esaki. Y ta p’esey mi ta apoya Minister Chris Romero totalmente den su vision y mi sa cu e ta basta leu pa bin cu un Portshaven na San Nicolas cu lo competi cu e containerhaven na Barcadera y asina tambe nos por yuda reduci e prijs di containernan cu ta un peso hopi pisa pa pueblo eyfo cu ta wanta e sla cada bes cu esakinan ta ser aumenta manera ta e tarifanan pa 2020 cu AVP ta asina keto riba esaki. Porque sera????


text:
Balashi: Diasabra den oranan di marduga un patruya di polis ta wordo manda pa un boksmento cu a sosode riba e caminda di Kibaima,
Home Uncategorized Chauffeur bou di influencia ta dal cu su auto contra e barancanan...
Chauffeur bou di influencia ta dal cu su auto contra e barancanan canto di caminda y ta keda deteni
Na yegada e patruya ta bin topa cu e chauffeur di e Toyota preto, e tabata mustra basta bou influencia y pa un motibo of otro lo a perde control y a bay dal cu su auto contra e barancanan cu tin poni canto di caminda na altura di e Smart Community.
E auto a haya basta daño material y polis mesora a detene e chaufeur y a transport’e pa warda di polis.


text:
Oranjestad – Diabuebs merdia un otro grupo den cuerpo policial ta manda un comunicado pa prensa.
E comunicado a wordo manda door di Sr Marsdin.
Den e comunicado of circulaire manera nan a yame, ta poni cu nan NO ta sostene e presidente y vice presidente di sindicato Spa.
Tambe nan ta sigui bisa cu e circulaire aki a wordo soseteni te cu awor pa mas o menos 100 persona trahando den Cuerpo Policial Aruba.
Nan lo bay exigi un reunion cu e punto di agenda aki, pues Spa su declaracion dilanti bestuurskantoor.
Di e manera aki un biaha mas por comproba cu tin algo ta broei den Cuerpo Policial di Aruba. Ultimamente por a scucha varios insinuacionnan, di ken si of ken no.
Cu tin descontento ta asina duidelijk y awor cu e carta aki por bisa un desunion entre coleganan pa completa e problema.
Awe 13 di Juli, si nos no ta ekiboca, Minister Dowers lo mester a reuni cu sindicato Spa no ta conoci si ela bay door, mester bin un solucion rapido pa e situacion aki cu ta reinando den un departamento asina importante.


text:
ORANJESTAD, Aruba: Drs. Mervin Wyatt-Ras, actual Presidente di Parlamento, tabata presente den e caminata di 5K di partido AVP, unda cu e tabata contento di e oportunidad pa haci esaki den e bario di Noord. Pa por a cana hunto cu tur participante Mervin Wyatt-Ras y su team tabata bon prepara pa cana.
Di trempan Mervin Wyatt-Ras a stretch ora cu mainta trempan e y su team a campaña pa asina tabata bon prepara pe 5K. Tur cu a participa tabata bon prepara pe reto y cu Aruba tabata cu AVP diadomingo atardi. E caminata tabata uno hopi importante, di cual Mervin Wyatt-Ras tabata contento di forma parti di dje.
E proyecto aki di gobierno di AVP tabata uno hopi importante di cual pueblo lo beneficia di esaki. E aspecto cu ta uno hopi importante den tur situacion. E caminata a inicia dilanti MFA Noord, unda cu tur a disfruta hunto y a contribui na e estilo di bida saludabel na Aruba.


text:
Informacion y update
Nos t'ey pa nos clientenan! E situacion di Coranavirus (COVID-19) ta evulocionando mundialmente, y e salud di nos empleadonan y clientenan ta di suma importancia. Nos ta trahando duro pa haci tur cos posibel pa ta bon prepara y ta cla pa por yuda na cualkier momento.
You ask, we answer!Amid the situation of the Coronavirus (COVID-19), we are doing our utmost to keep our customers informed. We are listing the most commonly asked questions here.
FAQ English
ANUNCIO IMPORTANTE
Aruba Bank N.V. ta reanuda horario regular di negoshi, cuminsando, dialuna, 2 di november, 2020, di 8:00 am te cu 4:00 pm.
Banco ta sigui encurasha clientenan pa uza opcion di banco online y di self-service, disponibel durante di siman y den weekend, di 8:00 am te cu 10:00 pm, na Camacuri, San Nicolas, y Paradera Drive-Thru, y pa limita nan bishita na e sucursalnan di Camacuri, Hato y San Nicolas.
Banco a confirma cu un gama di medida di distanciamento social lo keda vigente na tur sucursal y bistimento di tapaboca ta obligatorio.
Pa mas informacion por fabor yama Contact Center na 527-7777 of bishita www.arubabank.com/corona-news
Atentamente,
Aruba Bank N.V.
ANUNCIO IMPORTANTE
Aruba Bank N.V. ta reanuda servicio di cahero na su filial na Hato, cuminsando diaranson, 14 di october, 2020, di 8:00 a.m. te cu 2:00 p.m.
Pa mas informacion por fabor yama Contact Center na 527-7777 of bishita www.arubabank.com/corona-news
Atentamente,
Aruba Bank N.V.
Publica, 21 di september 2020ANUNCIO IMPORTANTE
Na Aruba Bank N.V. nos ta haci tur locual ta na nos alcance pa sigura e bienestar di nos clientenan y nos empleadonan door di limita contacto fisico. En conexion cu e situacion di e Coronavirus (COVID-19) y pa practica cautela nos a tuma e decision pa sera nos sucursal na Hato pa servicio “face-to-face” temporalmente, desde 9 di september, 2020 te cu proximo aviso.
E servicionan den e area di Self-Service na Hato y e facilidadnan di Safe-locker den e sucursal lo ta habri den siman te cu 2:00 pm.
P abo bienestar nor ta urgi pa haci uzo di e siguiente servicionan disponibel:
• Aruba Bank Online
• Aruba Bank App
• Online Application Forms
• Opcionnan di Self Service
• Servicionan di Drive Thru
• Video Banking
• Deposit-on-the-Go pa servicio Corporativo
Nos lo sigui publica informacion valioso. Bishita nos aki pa mas noticia y ultimo desaroyo www.arubabank.com/corona-news of sigui nos ariba social media pa keda bon informa.
Danki pa e lealtad continuo.
Atentamente,
Aruba Bank N.V.
Publica, 21 di september 2020ANUNCIO IMPORTANTE
Na Aruba Bank N.V. nos ta haci tur locual ta na nos alcance pa sigura e bienestar di nos clientenan y nos empleadonan door di limita contacto fisico. En conexion cu e situacion di e Coronavirus (COVID-19) y pa practica cautela nos a tuma e decision pa sera nos sucursal na Hato pa servicio “face-to-face” temporalmente, desde 9 di september, 2020 te cu proximo aviso.
E servicionan den e area di Self-Service na Hato y e facilidadnan di Safe-locker den e sucursal lo ta habri den siman te cu 2:00 pm.
P abo bienestar nor ta urgi pa haci uzo di e siguiente servicionan disponibel:
• Aruba Bank Online
• Aruba Bank App
• Online Application Forms
• Opcionnan di Self Service
• Servicionan di Drive Thru
• Video Banking
• Deposit-on-the-Go pa servicio Corporativo
Nos lo sigui publica informacion valioso. Bishita nos aki pa mas noticia y ultimo desaroyo www.arubabank.com/corona-news of sigui nos ariba social media pa keda bon informa.
Danki pa e lealtad continuo.
Atentamente,
Aruba Bank N.V.
Published, August 10, 2020
IMPORTANT ANNOUNCEMENT
Two (2) office employees at Aruba Bank N.V at Hato have tested positive for the COVID-19 virus. The employees are currently in isolation. The bank immediately closed the affected location for thorough cleansing.
We follow recommended guidelines from Directie Volksgezondheid (DVG) and other public health authorities to disinfect the space and common areas.
In the meantime, we have identified and notified those who came into close contact with the employees to provide more information on steps to take and to instruct them to self-quarantine for (fourteen) 14 days.
Aruba Bank continues to maintain the mandatory use of masks in all branches and other preventive measures, such as social distancing, limiting the amount of persons in branches and offices at any given moment.
All our ATM’s, Smart Deposit Machines and Night Depositories will remain operational as usual. We will continue to deliver services to our customers via our Contact Center (527 7777) (from 8:00 am until 6:30 pm) and via our website (www.arubabank.com)
We urge our customers to use services available via Aruba Bank Online, Aruba Bank App, Video Banking, ATM’s, services via Drive Thru’s, Night Depositories, and/or Self-Service areas.
We wish our employees all the best for a full and quick recovery and have offered our support to employee and family.
Please visit www.arubabank.com/corona-news for more information and frequent updates.
ANUNCIO IMPORTANTE
Na Aruba Bank N.V. nos ta haci tur locual ta na nos alcanse pa sigura e bienestar di nos clientenan y nos empleadonan. Nos a tuma e decision pa adapta nos horario di servicio na nos sucursalnan na Camacuri, Hato y San Nicolas, cuminsando awe, 6 di augustus, 2020. Nos lo ta operacional for di 8:00 am te cu 2:00 pm, te cu proximo aviso.
Tur nos ATM’s, Smart Deposit Machines y Night Depositories lo ta operacional manera custumber. Nos ta sigi brinda servicio na nos clientenan via nos Contact Center (527- 7777) (di 8:00 am te cu 6:30 pm) y via nos website (www.arubabank.com)
Nos ta urgi nos clientenan pa uza e servicionan disponibel via Aruba Bank Online, Aruba Bank App, ATMs, servicionan via Drive Thru, Night Depositories y areanan di Self-Service.
Bishita nos na www.arubabank.com/corona-news pa mas informacion y update frecuente.
Masha danki pa e pasenshi y comprencion.
ANUNCIO IMPORTANTE
Na Aruba Bank N.V. nos ta haci tur locual ta na nos alcance pa sigura e bienestar di nos clientenan y nos empleadonan door di limita contacto fisico.
En conexion cu e elevacion di e medidanan segun e plan di maneho pa contingencia di e Coronavirus (COVID-19) di Gobierno y pa practica cautela, entrante Diaranson, 5 di Augustus, tur persona cu bishita sucursalnan di Aruba Bank na Camacuri, Hato, y San Nicolas, lo mester bisti un “mondkapje”.
Esaki ta aplicabel tambe pa personanan cu ta drenta den area di Self-Service na Camacuri y San Nicolas y lo permanece na vigor te cu proximo aviso.
Yama nos Contact Center na 527-7777 pa asistencia of bishita nos website pa mas informacion: https://arubabank.com/campaigns/corona-news
Publica, 21 di september 2020ANUNCIO IMPORTANTE
Na Aruba Bank N.V. nos ta haci tur locual ta na nos alcance pa sigura e bienestar di nos clientenan y nos empleadonan door di limita contacto fisico. En conexion cu e situacion di e Coronavirus (COVID-19) y pa practica cautela nos a tuma e decision pa sera nos sucursal na Hato pa servicio “face-to-face” temporalmente, desde 9 di september, 2020 te cu proximo aviso.
E servicionan den e area di Self-Service na Hato y e facilidadnan di Safe-locker den e sucursal lo ta habri den siman te cu 2:00 pm.
P abo bienestar nor ta urgi pa haci uzo di e siguiente servicionan disponibel:
• Aruba Bank Online
• Aruba Bank App
• Online Application Forms
• Opcionnan di Self Service
• Servicionan di Drive Thru
• Video Banking
• Deposit-on-the-Go pa servicio Corporativo
Nos lo sigui publica informacion valioso. Bishita nos aki pa mas noticia y ultimo desaroyo www.arubabank.com/corona-news of sigui nos ariba social media pa keda bon informa.
Danki pa e lealtad continuo.
Atentamente,
Aruba Bank N.V.
Cuminsando desde dialuna 25 di mei, Aruba Bank su sucursalnan na Hato, Camacuri y San Nicolas lo ta habri di 8:00 a.m. - 4:00 p.m.
Aruba Bank N.V. ta reanuda servicio regular, na sucursal Camacuri, San Nicolas, y Hato, entrante dialuna 18 di mei 2020, di 8:00 a.m.-2:00 p.m.
Banco lo tin servicio dedica, solamente na pensionado (60+), di 8:00 a.m.- 9:00 a.m., durante promer siman di cada luna.
Banco ainda ta stimulando cliente pa uza opcion di online y di self-service y pa limita nan bishita na e sucursalnan. Cliente cu mester asistencia pa haci transaccion online, por haya asistencia na e Digital Lounge na Camacuri, San Nicolas y Hato. Por fabor schedule cita online uzando nos servicio di e-Appointment: https://www.arubabank.com/services/24-7-banking/e-appointment o yama nos Contact Center na 527-7777.
Asistencia pa e siguiente servicionan lo ta disponibel na e Digital Loungenan: Habri Cuenta (cliente existente y nobo), solicita pa/activa/usa Aruba Bank Online, solicita pa/download/usa e Aruba Bank App, haci pago di factura di utilidad, haci deposito instantaneo riba cuenta y credit card, haci solicitud pa prestamo, haci cambio den informacion personal, PIN, pidi carta di interes, pidi overdraft, y mas.
Banco a confirma cu un serie di medida di distanciamento social lo ta na vigor na tur sucursal. Esakinan ta inclui: marca di dos metro riba vloer, limitando e cantidad di cliente den sucursal na cualkier momento, y screen di Plexiglass instala recientemente na e tellernan y area di encuentro cu cliente.
E siguiente servicionan lo keda manera ta:
ASUNTO BANCARIO SEGUN CITA (BANKING-BY-APPOINTMENT)
• Cambia di denominacion, por traha cita entre 8:00 am y 3:00 pm, na 527-7930, 527-7984 o via Moneycenter@arubabank.com desde 8:00 am
• Pasa busca ABO token: segun cita entre 8:00 am y 3:00 pm via Corporate.banking@arubabank.com
• Acceso na Safe locker na Hato y San Nicolas por ser regla a traves di un cita entre 8:00 am y 3:00 pm via Safelocker@arubabank.com
DEPOSIT-ON-THE-GO
• Cliente cu mester haci deposito mas grandi cu AWG.10,000, o deposita moneda por haci esey via e facilidad di Deposit-on-the-go! na Hato. A pone borchi pafor pa guia bo (sigui e flechanan cora). Espacio pa parkeer ta disponibel dilanti di e facilidad di Deposit-on-the-go.
• Pa seguridad di nos clientenan e area tin monitoreo di camara di seguridad 24/7. Saco ta disponibel pa deposito, y mester tin nomber/fam, suma total di deposito y number di cuenta di e cliente. E sitio ta habri entre 8:00 am y 3:00 pm, cliente por traha cita tambe entre 8:00 am y 3:00 pm, na 527-7930, 527-7984 o via un email na Moneycenter@arubabank.com
CORPORATE BANKING
• Cliente di Corporate Banking por tuma contacto cu nan account manager directamente o manda un email na Corporate.banking@arubabank.com.
Pa mas informacion o apoyo por fabor yama Contact Center na 527-7777 of bishita www.arubabank.com/corona-news.
Aruba Bank N.V. ta reanuda servicio di cahero na su filial na Hato, cuminsando diaranson, 6 di mei, 2020, di 8:00 a.m. te cu 11:00 a.m..
Cuminsando diahuebs, 7 di mei, 2020, servicio di cahero na Camacuri, San Nicolas, y Hato lo ta disponibel di 8:00 a.m. te cu 1:00 p.m.
Banco a cera e sucursalnan di Hato y Mainstreet luna pasa y desde e momento ey a encurasha clientenan pa uza opcion di banco online y di self-service y limita nan bishita na e sucursalnan di Camacuri y San Nicolas di 8:00 a.m.- 11:00 a.m.
Banco a confirma cu un gama di medida di distanciamento social lo ta vigente na tur sucursal.
Esakinan ta inclui marca di dos meter riba flur, limitando e cantidad di cliente den e sucursalnan na mesun momento, y screen di Plexiglass instala na e tellernan y den e areanan unda ta topa cu cliente.
Pa mas informacion por fabor yama Contact Center na 527-7777.
En conexion cu Bierna Santo y Pasco Grandi nos sucursal nan di Camacuri y San Nicolas lo ta sera, diabierna 10 di April y dialuna 13 di april, 2020.
Diasabra 11 april, nos CONTACT CENTER ta habri di 9:00am - 5:00pm
Diamars 14 di april nos lo ta habri bek di 8:00am - 11:00am
Awe nos a introduci 2 (dos) servicio nobo: Deposit-on-the-go y Banking-by-appointment pa duna sosten na su clientenan durante e crisis di COVID-19.
Cliente cu mester haci deposito di mas di AWG.10.000, o deposita moneda, awor por haci esey via e facilidad di Deposit-on-the-go! na Hato.
Borchi poni pafor ta duna guia (sigui e flecha cora). Lugar di parkeer ta disponibel dilanti di e facilidad di Deposit-on-the-go.
Pa seguridad di nos clientenan, e area tin monitoreo di camara di seguridad 24/7. Saco ta disponibel pa deposito, y mester tin e nomber/fam, suma total di deposito y number di cuenta di e cliente. E sitio ta habri entre 8:00 am y 3:00 pm, cliente por traha cita entre 8:00 am y 3:00 pm, na 527-7930, 527-7984 o via un email na Moneycenter@arubabank.com.
Asistencia adicional ta disponibel tambe a traves di e Banking-by-appointment nobo. Servicio ofreci na nos cliente ta inclui lanta placa, deposito, servicio di safe locker y busca ABO token.
• Lanta placa
Lanta placa mester tuma lugar via ATM. Den caso cu e cliente no tin un debit (ATM) card nan por contact Banco entre 8:00 am y 3:00 pm, na 527-7888, 527-7959 pa un cita.
• Deposito
Den caso cu cliente no por haci uso di e Smart Deposit Machine, nan por usa e servicio di Deposit-on-the-go situa na nos sucursal na Hato. E servicio aki ta disponibel pa deposito di mas di AWG 10.000 y deposito di moneda. Cliente por traha un cita entre 8:00 am y 3:00 pm, na 527-7930, 527-7984 o via Moneycenter@arubabank.com.
Peticion pa cambio di denominacion, cliente por traha un cita entre 8:00 am y 3:00 pm, na 5277930, 5277984 o via Moneycenter@arubabank.com desde 8:00 am
• Busca ABO token por regla segun cita entre 8:00 am y 3:00 pm via Corporate.banking@arubabank.com
• Acceso na safe locker na Hato y San Nicolas por regla a traves di un cita entre 8:00 am y 3:00 pm via Safelocker@arubabank.com
Pa informacion y pregunta por fabor yama nos Contact Center na 527-7777 o bishita nos website pa update y informacion.
Publica, 03 di april 2020Entrante dialuna, 6 di april, 2020, Aruba Bank N.V. su sucursalnan na San Nicolas y Camacuri lo ta habri di 8:00am pa 11:00am.
Nos lo permiti 5 persona pa drenta na mesun momento den nos sucursal na San Nicolas y 10 persona na mesun momento na Camacuri.
Nos ta urgi tur cliente pa haci uzo di nos servicionan di Online Banking, Aruba Bank App, ATM's, Smart Deposit Machines, areanan di Self-Service y Drive-Thru pa mantene distanciamento social.
Pa mas informacion por yama nos Contact Center na 527-7777.
Publica, 31 di maart 2020
Ariba diaranson, 1 di april, 2020, Aruba Bank N.V. su sucursal na San Nicolas lo habri solamente pa atende pensionado, cu cita, di 8:00 am- 1:00 pm.
Bishita nos website pa mas informacion y update frecuente.
Publica, 30 di maart 2020
Entrante 31 di maart, 2020, Aruba Bank N.V. su sucursalnan na San Nicolas y Camacuri lo ta habri di 8:00 am te cu 12:00 pm.
Lo permiti no mas cu 10 persona pa drenta den cada sucursal na mesun momento.
Nos ta urgi tur cliente pa haci uzo di nos servicionan di Online Banking, Aruba Bank App, ATM's, Smart Deposit Machines, areanan di Self-Service y Drive-Thru pa mantene distanciamento social.
Pa mas informacion yama nos Contact Center na 527-7777.
Lista di ATM
Nos tey pa yudabo! Durante di e situacion di Coronavirus (COVID-19), nos ta haci nos maximo esfuerzo pa mantene nos clientenan informa di servicionan cu nan por conta riba dje. Akinan nos ta comparti e lista di ATM cu lo permanece den operacion den e dianan nos dilanti.
Pa medio di e comunicado aki algun informacion importante pa pensionado, pagonan di seguro, y tarheta di credito.
1.Tur pensionado cu tin cuenta na Aruba Bank N.V. y cu NO TIN Aruba Bank Mastercard Debit with Maestro por fabor yama 527-7777 pa regla e cobransa di pensioen pa dia 1 di april, 2020.
2.Aruba Bank N.V. lo duna un moratorio di 90 dia ariba pagonan di seguro pa clientenan di seguro di Aruba Bank N.V., na tur cliente cu no ta logra cumpli cu pagonan di seguro mensual. Solamente e clientenan cu no ta logra cumpli cu pagonan mensual, por manda un e-mail na Insurance@arubabank.com , conteniendo e informacion aki:
1. Number di cuenta di banco,
2. Nomber y Fam completo di cliente,
3. Number di Telefoon/Celular.
3.Cliente cu no por cumpli cu nan pago mensual (tin perdida di entrada) por manda un email na Creditcardalivio@arubabank.com, conteniendo e siguiente informacion:
1. Number di cuenta bancario;
2. Nomber y Fam;
3. Tipo di tarheta (Visa, Mastercard);
4. Ultimo 6 cifra di e tarheta di credito;
5. Un copia di un identificacion valido: rijbewijs, cedula of passport.
6. Un carta di bo dunador di trabou cu ta confirma bo perdida di entrada.
Peticion di cada cliente lo wordo atendi individualmente y lo wordo informa via email di e decision.
*Por favor tuma nota cu e tarheta di credito en cuestion lo wordo desactiva te ora cu reanuda pago y/of entrante 1 di juli (si ricibi pago).
Cliente cu si ta desea pa nan pago di tarheta di credito mensual (standing order) sigui, durante di april y mei, esaki lo continua automaticamente.
Clientenan comercial por tuma contacto cu nan Account Manager.*
Na Aruba Bank N.V. nos ta haci tur locual ta na nos alcance pa sigura e bienestar di nos clientenan y nos empleadonan door di limita contacto fisico. En conexion cu e situacion di e Coronavirus (COVID-19) y pa practica cautela nos a tuma e decision pa sera nos sucursalnan na Hato y Mainstreet, temporalmente, desde 19 di maart, 2020 te proximo aviso .
Tur nos ATM’s, Smart Deposit Machines y Night Depositories lo ta operacional manera custumber. Mientras cu nos ta limita nos acceso na nos sucursalnan, nos ta re-enforsando otro areanan pa por sigi brinda servicio na nos clientenan via nos Contact Center (527- 7777) y via nos website, pa cumpli cu distanciamento social.
Nos ta urgi nos clientenan pa usa e servicionan disponibel via Aruba Bank Online, Aruba Bank App, ATMs, servicionan via Drive Thru y areanan di Self-Service.
Sigui bishita nos aki pa mas informacion y update frecuente.
Masha danki pa e pasenshi y comprension.
Atentamente,
Gerencia,
Aruba Bank N.V.
Publica, 17 di maart 2020
Salud di nos comunidad ta na prome lugar.
Nos sucursal na San Nicolas lo ta sera awe for di 10:30am, pa motibo di limpiesa extenso. Nos lo ta na bo servicio diahuebs, 19 di maart, 8or di mainta. Nos servicionan di ATM lo reanuda despues di limpiesa.
Publica, 16 di Maart 2020
Nos ta sostene e mandato di Gobierno di Aruba pa mantene “Social Distancing”, Aruba Bank N.V. ta acepta un cantidad limita di publico na su sucursalnan na Camacuri, Hato, San Nicolas y Mainstreet.
Nos ta urgi nos clientenan pa haci uso di nos servicionan via Contact Center na 527-7777, Aruba Bank Online, Aruba Bank App, y servicionan via Drive Thru y Self Service.
Nos comunidad ta na prome lugar. Danki pa e comprension.
Bishita www.arubabank.com/corona-news pa informacion.
Publica, 13 di Maart 2020
Apreciable Cliente,
E situacion di Coranavirus (COVID-19) ta evulocionando mundialmente, y e salud di nos empleadonan y clientenan ta di suma importancia. Nos ta trahando duro pa haci tur cos posibel pa ta bon prepara y ta cla pa por yuda na cualkier momento.
E pasonan cu nos a tuma den consideracion ta:
•Haci limpi y desinfecta nos sucursalnan mas frecuente.
•Disinfecta areanan mas bishita cu mas frecuencia.
•Nos ta encurasha prevencion di contacto fisico, manera “handshake” entre cliente y empleado pa seguridad di tur dos partido.
Nos ta monitor anuncio y sigui instruccion di DVG di serca y implementa e mihor practicanan di Pan American Health Organization (PAHO/WHO). Esaki ta inclui e promocion di laba man y practicanan di higiene pa nos empleadonan y clientenan.
Sigui tur anuncio di DVG via nan Facebook page: https://www.facebook.com/desparuba/ pa keda na altura di tur desaroyo .
Danki pa e lealtad continuo.
Atentamente,
Gerencia
Aruba Bank N.V.


text:
Aruaka
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E Aruaka of Arawak, ku ta yama nan mes Lokono, ta un pueblo di Indjan, di origen indígena di Sur Amérika, ku a bin establese nan mes na final di siglo 15 na e islanan Antias situá den Laman Karibe, Florida, kuenka di Amazona, i na pia di e serunan di Andes. E idiomanan ku nan ta papia ta pertenese na di famia di idioma Arawak.[1]
E grupo mas konosí ta e Taino, ku tabata biba (of ta biba awendia ainda) na Hispañola, Puerto Rico, i den ekstremo oriental di e isla di Cuba. E Aruaka bibá na Bahamas tabata yama nan mes Lucayan.


text:
Comite Olimpico Internacional
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Comite Olimpico Internacional (COI) ta un organisacion mundial no-gubernamental cu ta estableci na Lausanne, Suisa. Fundadonan di COI na 1894 tabata Pierre de Coubertin y Demetrios Vikelas. E organisacion tin como meta pa organisa cada cuater aña e Weganan Olimpico di Zomer y di Invierno. Tambe desde 2010 ta tuma luga bou supervision di COI e Weganan Olimpico Hubenil, cu ta parti den weganan di zomer y di invierno igual na esunnan pa adulto.
COI ta e organo di autoridad pa cu e comitenan olimpico nacional (CONs) y e "Movimiento Olimpico" riba nivel mundial, fihando COI su condicionnan na tur entidad y individuo envolvi den Weganan Olimpico. E organisacion tin 114 miembro fiho y desde 2016 206 comitenan olimpico nacional ta oficialmente reconoci. Desde 1996 reconocimiento ta limita exclusivamente na paisnan independiente.[1]
Dentro di Reino Hulandes reconocimiento ta vigente pa e CONs di Hulanda, y Aruba. Atletanan di Corsou y di Sint Maarten cu kier participa na e weganan olimpico por haci esaki via e Comite Olimpico Arubano (COA) of via Nederlands Olympisch Comité (NOC), pues sea atleta cu ta representa Aruba of Hulanda.
Structura[editá | editá fuente]
Ehecucion di e directiva diario di COI ta den man di e siguiente organonan:
- Presidente
E presidente ta representa COI y desde 1972 ta wordo elegi dor di tur miembro di COI pa medio di votacion secreto. Eleccion ta pa un termino di ocho aña cual por wordo prolonga cu cuater aña mas.
- Directiva Ehecutivo[2]
- COI Session


text:
ORANJESTAD,Aruba
‘Danki na Dje’ cu awe nos por tin Pais Aruba
Durante e Manifestacion Cultural organisa pa Ministerio di Cultura y Comision Celebracion Dianan Nacional, Minister Xiomara Maduro a tene un bunita discurso, cual nos ta relata awe un parti di esaki. E mandatario su discurso tabata dirigi pa gradici Nos Libertador, Gilberto François (Betico) Croes y a recorda un y tur cu “Danki na Dje”, cu awe nos por tin Pais Aruba.
E mandatario a enfatisa cu Betico su anhelo tabata di mira felicidad di su pueblo, pa su pueblo ta liber, liber den expresion, liber den decisionnan. Awe Danki na Dje, nos tin nos mesun Parlamento y nos propio Gobierno pa dicidi riba e futuro y rumbo di nos Pais.
Betico a percura pa nos tin nos simbolonan di identidad, nos propio Himno y Bandera, Nos propio Moneda, Procurador General, Banco Central, djis pa nombra algun di su logronan. Y locual ta mas importante ta nos propio ortografia di Papiamento. Minister di Cultura a bisa cu asina e por sigui nombra un sinfin di logro mas di Betico den e corto tempo di bida cu Creador a dune mey mey di nos. E mandatario a accentua cu pesey awe nos ta para un rato keto y bisa ‘Danki na Dje’ Aruba tin su mesun identidad cu cada Arubiano por ta orguyoso di dje.
Minister Xiomara Maduro a subraya cu durante e paseo e siman aki, pa entrega di e bukinan na diferente scolnan basico rond Aruba, e por a mira riba e cara di e muchanan, e goso y atencion cu nan tabatin pa conoce mas di e historia di Betico. Tambe ela nota cu hopi mucha a ser educa door di nan propio mayornan y famia pa sa Ken di Betico. Nan tabata conta di Betico asina entusiasma manera cu nan tabata conoce Betico den persona. Esaki a yena su curason cu alegria paso ta ora nos conoce nos historia, nos por compronde nos presente y ta yuda nos fiha nos futuro. E mandatario ta indica cu ta masha importante pa specialmente nos hobennan y futuro generacionnan cu no a conoce Betico den persona, siña conoce ken tabata Betico Croes. Pa nan siña e importancia di Betico Croes den historia di Aruba y pa por sigui su ehempelnan. Pa nan sa cu ‘Danki na Dje’ cu awe nos ta un Aruba liber.
E mandatario a termina su discurso yamando Betico un biaha mas Danki! Tambe a yama henter pueblo di Aruba masha pabien y desea un y tur un Felis Dia di Betico.


text:
Mayoria di nos tin un lugar faborito y e sicologo Finlandes, Kalevi Korpela, cu ta specialisa den estudio di e lugarnan faborito, ta bisa cu mayoria di persona ta uza e lugarnan aki pa mental- y emocionalmente restaura nan mes. E capacidad restaurador di e lugarnan faborito tin algun cualidad basico. (1) E lugarnan faborito ta elimina of aleha stress y e preocupacionnan cotidiano. (2) E lugarnan aki tin e caracteristicanan desea cu ta fascina nos personalmente. (3) Finalmente, nos necesidadnan emocional unico ta dirigi pa e aspectonan di e ambiente. Por ehempel, si nos ta desea paz y trankilidad, nos lugar faborito lo proporciona esaki. Si loke nos ta desea ta estimulo y emocion, e ora e caracteristicanan aki ta presente den nos lugar faborito. Den revista FOCUS di e luna aki tanto e maestra y fashionista, Swesdy Beeldsnijder, como e entrepreneur, Henna Thodé, ta habri porta di nan hogar y mustra e lugar faborito di nan cas.
Swesdy ta una persona apasiona, amigabel y creativo, y ta haya importante pa encontra semper ekilibrio den su bida diario. Swesdy ta un persona hopi colorido y ta combina semper e colornan cu un otro hende lo no combina asina facil. Hopi color ta dun’e energia y bida. Sinembargo cu su cas ta diferente… e mester duna descanso, manera un dia den naturalesa. Henna ta un persona cu tin un estilo elegante y clasico, cu su toke trendy den su vestuario. Cu un personalidad hopi subtil y agradabel, pa combersa y intercambia idea. Despues di un dia druk na su trabou, Henna kier yega su cas pa disfruta di e harmonia familiar hunto cu su tres yiunan. Un di e areanan preferi den su cas ta su sala, caminda nan ta pasa tempo hunto wak pelicula y snack cu su yiunan.


text:
Deporte
Ajax lo enfrenta Young boys den e oktavo final di liga Oropa
AMSTERDAM (C) -Ayera ta tin e sorteo i e ekipo hulandes Ajax lo sali kontra di e ekipo Young Boys.
Ajax su promé wega kontra Young Boys lo ta na kas.
This content is exclusive for members
Register or login to unlock this article
Deporte
Jeremie Frimpong leshoná awe durante training
DOHA (C) – Jeremie Frimpong awe durante trainingnan di e selekshon hulandes a leshoná su ènkel.
E mester a bandoná training di awe mainta.
Esaki a tuma luga ora ku e ta den un duelo ku Wout Weghorst i aki ela sinti dolor na su ènkel drechi.
Mesora ela stòp e training i a bai serka dòkter pa wak kon serio esaki por ta.
E no a hunga ainda den e dos promé weganan i lo mester hasi su debut ainda.
Deporte
Árbitro femenino: Stephanie Frappart promé dama ku lo dirigí wega den un mundial
DOHA (C) – Tur kos ta kla pa nos ban mira e promé dama kende lo flùit un partido den un mundial.
Esaki lo bai ta dia 1 desèmber kaminda e lo bai dirigí e partido Alemania kontra di Costa Rica.
Esaki ta pa promé biaha den historia di mundial ku un muhe ta fluit wega.
Stephanie Frappart a yega di flùit algun weganan internashonal i tambe den Champions Leaque I kopa oropeo.
Na su pais Fransia e ta flùit den Lique 1.
Deporte
Tyler Adams kapitan: Ku nos ta underdog kontra Hulanda no ta nifiká nada
DOHA (C) – E kapitan di e selekshon merikano a reakshoná riba e wega ku nan lo tin djasabra awor kontra di e selekshon hulandes.
Aki nan a ripara ku nan ta e ekipo underdog.
Pues ku esaki ta nifiká ku pa e kronistanan e selekshon hulandes ta e faborito pa gana di nan.
Pero e ta reakshoná i bisa ku nan tin un atvertensia pa e selekshon hulandes.
Tyler Adams ta hopi kontentu ku nan a sigi pa e otro buelta.
Nos a demostrá ku nos por bataya kontra ekipo nan grandi di mundu.
Anto nos lo bai hasi nos bèst pa gana di Hulanda.
Pero nan no mag balotá nos. Den tur wega ku nos hunga nos ta e underdog pero esaki no ta bisa nada.
Nos ta kla pa enfrenta nan djasabra awor ta deklarashonnan di Tyler Adams.
Daily Nobo
Biahenan pa eksterior sin resultado pa Kòrsou ta kontinuá!
Kolegio Erasmo ta selebrá luna di buki a la Bi-ba-bèrdè
Señora divorsiá a bai reklamá pero….. Ya Inspektor a laga paga restitushon na èks esposo
Kòrsou tin un debe Nashonal di 4325 mion florin i subiendo
Kompetensia di skolnan ‘E skol di futuro’
Rapper Jon Tarifa ta kolaborá ku kantante Darren Gardner den ‘When I was Younger’
Parlamentario Rafaela regañá inhustamente
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Akshonistanan di Paracetamol i Ibuprofen tabatin problema finansiero na Kòrsou
Abogado Braam a gana kaso di NAf 2.206.846,25 pa Girobank
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal7 days ago
Parlamentario Rafaela regañá inhustamente
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal7 days ago
Akshonistanan di Paracetamol i Ibuprofen tabatin problema finansiero na Kòrsou
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal5 days ago
Wes a kondená asesino di beibi den barika di su mama


text:
KRALENDIJK – Direktor Tékniko di s.v. Vespo ku ta sr. Elvis Sint Jago, por sierto tremendo futbolista den su époka i te ainda lo por subi tereno di wega si esei ta nesesario, ta sumamente kontentu i satisfecho ku e la logra hiba e ekipo di s.v. Vespo na e título máksimo ku ta kampion di e torneo Kopa 60 aña FFB.
Sr. Elvis Sint Jago den entrevista ku Ibi Piar den e programa Deporte99 na Radio Live99.9FM resientemente, a bisa ku su meta ta komo DT di s.v. Vespo, primeramente bira kampion Kopa FFB 2020 pa despues bai pa e título máksimo di e kampionato 2020-2021 di FFB ku ta kuminsá fin di e luna aki, pa ta mas eksakto 28 di ougùstùs 2020.
Sr. Elvis Sint Jago a logra e promé djabièrnè último momentu ku e la bira kampion di e torneo Kopa FFB 2020, ganando di Young Boys di Nort Saliña ku skor di 3-1 i titulá kampion den presensia di mas di 2 mil fanátiko ku a mira e partido.
Elvis ta sigui traha ku e ekipo pa logra su metanan poné su dilanti.
Nos ta deseá Elvis tur klase di éksito ku su ekipo di s.v. Vespo.
KRALENDIJK – Direktor Tékniko di s.v. Vespo ku ta sr. Elvis Sint Jago, por sierto tremendo futbolista den su époka i te ainda lo por subi tereno di wega si esei ta nesesario, ta sumamente kontentu i satisfecho ku e la logra hiba e ekipo di s.v. Vespo na e título máksimo ku ta kampion di e torneo Kopa 60 aña FFB.


text:
Hugo Chávez
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Hugo Rafael Chávez Frías (n. 28 di juli 1954 na Sabaneta, Venezuela - † 5 di maart 2013 na Caracas) tabata un politico Venezolano, cu a sirbi desde 1999 te su fayecimiento como presidente di Venezuela. Chavez tabata lider di e Movimiento Revolucion Bolivariana-200. E tabata promove un doctrina politico di democracia participativo, socialismo y Latin America i cooperacion Caribense, i tabata un critico di neoliberalismo, globalisacion i politica exterior di Merca[1].
E meta di su mision bolivariano tabata pa combati malesa, alfabetisacion, desnutricion, pobresa y otro mal social. Den asuntonan exterior, Chavez tabata contra e Washington Consensus door di yuda model alternativo di e desaroyo economico y ela pidi cooperacion entre e nacionnan pober, especialmente esnan di Latino America. Su influencia politico den Sur America (uzo di petrolio di Venezuela) y su relacion di confrontacion ku Merka a dun'e un profil geopolitico halto, i komo resultado e revista Time a inclui e den e lista di e personanan mas influyente rond mundo (100 most influential people) den 2005 y 2006.[2][3]
Chávez a fayece na 2013 despues di lucha contra di kanser pa casi dos aña, na edat di 58 aña. Prome cu su morto ela declara Nicolás Maduro como su sucesor oficial y lider di e Revolucion Bolivariana y su partido politico PSUV (Partido Socialista Unido Venezolano).
Operation Zamora[editá | editá fuente]
Na 1989, Carlos Andrés Perez a wordo elegi como presidente di Venezuela. Ela priminti e pueblo Venezolano ku e no lo traha hunto ku e IMF i e Washington Consensus di e gobierno Mericano, pero a hasi al contrario ora ela tuma e puesto. Protestanan contra di Perez su gobierno a resulta den opresion violento i masacre di protestantenan na man di polis politico i e ehersito. E evento aki a keda conoci como El Caracazo. E gobierno di Perez a declara cu 276 morto a cay, pero otro organisacionnan ta estima cu e cantidad di morto tabata mas halto ku 2.000. Chavéz, ku na e momentu ey tabata un funcionario militar, no a participa den e accionnan.
Despues di e Caracazo, Chávez a plania un golpe di estado contra di e gobierno di Perez, bou di e nomber "Operacion Zamora". E golpe a wordo intenta riba 4 di februari 1992, pero a fracasa. Chavez a entrega su mes na gobierno i despues na television a bisa cu e la fracasa solamente "por ahora" (pa awo). Durante di su encarselamento, Chavéz su popularidad a crece, especialmente entre e pobernan di Venezuala.
Presidencia[editá | editá fuente]
Chavez a funda e partido politico, Movimiento V República, despues di a faya di derota presidente Carlos Andrés Pérez na aña 1992. Chavez a wordo elegí como presidente na aña 1998 ku un campaña pa yuda e mayoria di e pobernan na Venezuela. Ela gana cu 56.20% di e votonan contra di Henrique Salas Römer, un economista educa na universidad di Yale, ku a recibí 39.97% di e votonan.
Na juli di 2000, Chávez a wordo reelegí como presidente, ganándo cu 59.76% di e voto contra Francisco Arias Cárdenas ku a participa cune den e golpe di estado di 1992. E aña ey, Chávez a cuminsa exporta petrolio pa Cuba den un interkambio pa docternan Cubano. E prome protesta contra di su gobierno a tuma luga na januari di 2001 como resultado di reformanan di educacion cu lo a introduci mas elementonan di e Revolucion Bolivariana den bukinan di skol.
Na december 2006, Chávez a wordo reelegi pa un di tres mandato como presidente di Venezuela. Ela gana ku 63% di e voto contra di, entre otro, Manuel Rosales. Riba 15 di december 2006, Chavéz su partido a uni forsa ku otro partidonan socialista cu a apoye den pasado pa forma un partido mas grandi yama "Partido Socialista Unido Venezolano" (PSUV). Den 2007 a miembrecia di e partido a crece bira 5.7 miyon hende. Na juni 2011, Chávez a anuncia ku e tabata recuperando di un cirugia pa saca un tumor canceroso. Mas despues, e gobierno Venezolano a declara ku e tumor no a wordo saca completamente.
Na October 2012, Chávez a gana su di kuater eleccion pa presidencia, contra di Henrique Capriles Radonski, ku 54% di e voto mientras Capriles a haña 45% di e voto. Riba 5 di mart 2013, Nicolás Maduro a anuncia e morto di presidente Chávez. No a wordo revelá ki tipo di cancer Chávez ta tin, ni tampoco ki tipo di tratamento ela ricibi. Un luna despues, Chávez su vicepresidente Maduro a wordo elegí komo presidente di Venezuela.


text:
Diadomingo awo ta ranca sali e campeonato di mas grandi di voetbal, esta World Cup 2022. E aña aki cu Qatar como anfitrion di World Cup 2022, unda cu 32 team lo competi den 64 wega pa yega na e titulo di Campeon di Mundo.
SETAR como un di e sponsornan principal di e transmision di World Cup 2022 ta invita tur e fanaticonan di voetbal na Aruba pa sintonisa Telearuba canal 23 pa sigui tur e weganan di World Cup 2022 y asina apoya bo team nacional faborito, cuminsando diadomingo awo 20 di november te cu 18 di december. E prome wega di apertura lo ta entre Qatar y Ecuador cuminsando pa 12.00 pm.
SETAR, como nos compania nacional di telecomunicacion, ta contento di por trece e transmision di weganan di World Cup 2022 te den cas y negoshi di nos clientenan p’asina por difruta di e campeonato tan gusta.


text:
Diskurso di Melania Trump parse esun di Michelle Obama na 2008.
E diskurso ku Melania Trump, kasá di Donald Trump, na apertura di e konvenshon Republikano, a kousa basta reakshon. E Republikanonan ta reuní na e siudat di Cleveland e siman akí pa ofisialmente apuntá nan kandidato presidensial. E diskurso di Melania tin hopi similaridat, na e spich ku Michelle Obama a duna na 2008 durante e konvenshon Demokrátiko. Ya media merikano ta papia di posibel plagio. E kasá di Donald Trump a bisa den un entrevista promé ku e konvenshon ku e mes a skibi su diskurso ku ménos yudansa posibel. Ora kompará imágennan i teksto di e dos diskursonan, por mira ku sierto palabranan i frasenan parse otro. Melania Trump a uza e mesun palabranan, ku Michelle a usa pa deskribí su hubentut. Den un parti di su spich e ta papia di balor i moral, den e mésun sekuensha ku Michelle.
E tim di kampaña di Trump a saka un reakshon mesora pa bisa : “Pa skibi e bunita diskurso di Melania, e tim di eskritor a keda guiá pa inspirashonnan di su bida i fragmentunan di su propio pensamentunan”, segun un bosero. “Melania su pasado komo imigrante i su amor pa Estádos Unídos ta opvio den su diskurso i el a logra pa hasi di esaki un gran éksito.”
VIDEO : Komparashon entre spich di Melania Trump (2016) i Michelle Obama (2008)


text:
Diego Armando Maradona ta fayesé na edat di 60 aña.
Buenos Aires - Djarason mainta, e medio argentino Clarin a informá ku e legendario futbòlista Diego Armando Maradona a fayesé na edat di 60 aña. Maradona tbt rekuperando di un operashon selebral na su kas na Argentina. Den oranan di mainta el a sufri un atake di kurason ku lamentablemente e no a logra superá. Asina su agente i abogado, Matias Morla a informá prensa. Maradona ta ser konsiderá komo un di e mihó fútbòlistanan di mundu. El a logra liderá e selekshon di Argentina na titúlo di kampion den Mundial 1986. Ta durante e mesun Mundial ei ku Maradona a bira konosí tambe pa su famoso ‘Mano de Dios’ kontra Inglatera. Durante su karera, Maradona a skor 34 gol ku e selekshon di Argentina, durante kuater aparishon den Mundial. Na oropa Maradona a hunga entre otro pa Barcelona i Napoli, ku kua tambe el a logra konkistá varios títulonan maksimo. Na 1997 el a retirá ofisialmente di fútbòl. Maradona tabata konosí tambe pa su problemanan ku adikshon na kokaina i alkohòl pa kua na varios okashon el a keda hospitalisá.
Mundu deportivo mundial a pèrdè un kontroversial pero gran futbòlista.


text:
Responsabilidad pa cu yiu comparti! Na Aruba hopi mucha ta pasa dificil, pa motibo cu mayornan tin cu busca 2 trabou pa mantene nan famia. Den mayoria caso esaki ta bin door cu e otro mayor no ta yuda cu alimentacion di e yiu.
70% di e casonan na Directie Voogdijraad tin di haber cu alimentacionSinembargo e muchanan ya caba tin cu enfrenta e realidad di separacion di mayornan y ta hopi importante pa no causa mas stress na e mucha.
Esaki ta un di e motibonan cu comision voortgezet ouderschap, a bini cu un propuesta di ley Ontwerp – Landsverordening Voortgezet Ouderschap. Plan di mayorDialuna ultimo, comision fiho di Asuntonan Social y Famia di Parlamento a reuni cu e comision.
Nos a haya un presentacion amplio di e propuesta di ley cu a keda entrega 2 siman pasa na Parlamento. E concepto di ley ta encera un plan di mayor. Un plan obligatorio cu mester wordo traha prome cu e mayornan ta bay separa.
Pa asina yuda nan regla y cumpli cu tur nan responsabilidadnan comparti pa cu cuido di nan yiunan. Por ehempel, cuminda, paña, educacion, cariño y atencion pa cu e muchanan. Nos como pais tin obligacion pa sigui traha leynan pa asina proteha nos muchanan y yuda nan crece sanamente.
Implementando e plan di mayor aki, nos ta pone nos muchanan bienestar na prome lugar. Ami ta haya importante pa e ley aki wordo trata pronto den Parlamento.